Asal Usul Gas Oksigen Di Bumi

Sebanyak 21 peratus dari kandungan atmosfera Bumi ialah gas oksigen. Namun, untuk jadikan atmosfera selamat dihidu hidupan-hidupan yang mendiami Bumi memakan masa yang lama. Atmosfera Bumi pada 4.6 billion tahun lalu sangat tidak selamat untuk hidupan kerana kandungannya penuh dengan gas mentana, karbon dioksida, dan hidrogen sulfida yang dihasilkan oleh aktiviti volkanik.

Tidak sekadar aktiviti volkanik saja, angkasa Sistem Suria yang begitu rancak dengan perlanggaran bahan berbatu angkasa menjadikan cebisannya melanggar Bumi, kemudian hasilkan elemen-elemen yang akan meliputi atmosfera.

Bagaimana gas oksiden mula meliputi atmosfera Bumi? Persoalan ini sebenarnya saintis tidak dapat kenal pasti lagi. Apa yang mereka boleh jelaskan adalah proses pembentukan Bumi yang membawa kita kepada penghasilan gas ini.

WUJUDNYA FASA ‘GREAT OXIDATION EVENT’

Sekitar 4.3 billion tahun lalu, Bumi mula menyejuk dari fasa pembentukan yang penuh dengan kepanasan sepanjang masa. Hujan menurun sehingga menghasilkan elemen nitrogen. Kandunga air dalam Bumi mula terhasil oleh tindak balas biokimia dan geokimia, kemudian atmosfera Bumi dipenuhi dengan gas nitrogen dan karbon dioksida.

Seterusnya, gas oksigen mula terhasil dan dilepaskan ke atmosfera akibat aktiviti volkanik juga. Pada fasa tersebut juga terdapat perbezaan cara atau mekanisme untuk menghasilkan bahan organik atau gas oksigen dengan menyerap cahaya matahari. Secara teknikal, ia seperti proses fotosintesis tetapi berlainan cara menghasilkannya.

Kepelbagaian ‘oksigenik’ dalam fotosintesis dipercayai bermula dari 3 billion tahun lalu, atau lebih lama lagi. Mekanikal biologi bernama ‘Photosistem II’ memberikan mikrob primitif kekuatan, membenarkan mikrob ini gabungkan karbon dioksida dan air untuk menjadi blok mineral yang ia inginkan, bersama tenaga yang diberikan.

Berjuta-juta kemudian barulah gas oksigen hadir namun tidak banyak di atmosfera berbanding lautan. Ini kerana atmosfera ketika itu banyak meteorit jatuh sehingga gasnya memberikan reaksi yang ketara terhadap gas oksigen, menjadikan kandungan gas ini sedikit. Sehingga 2.4 billion tahun lalu kemudian gas oksigen akhirnya dihasilkan dalam jumlah yang banyak. Fasa ini pengkaji namakan sebagai ‘Great Oxidation Event’

ADAKAH GAS OKSIGEN BAIK UNUTK BUMI?

Secara teori,gas oksigen adalah gas yang reaktif. Sehingga kini, kita mempunyai enzim khusus untuk menangani kereaktifan oksigen terhadap molekul organik seperti DNA. Contoh mudah adalah penghasilan api yang memerlukan gas oksigen untuk hidupkannya. Jadi, tanpa adaptasi dengan gas oksigen, organisma awal mungkin telah mati ‘menyedut’ gas ini.

Terdapat kajian tentang isotop terhadap mineral berusia 2 billion tahun lalu, di mana keputusannya menunjukkan kekurangan oksigen menyebabkan mikrob yang terperangkap dalam mineral itu mati. Namun pengkaji lain mempersoalkan kajian tersebut ddan percaya bahawa kekurangan oksigen bukan penyebab mikrob ini mati.

600 juta tahun kemudian, kepekatan molekul oksigen telah mencapai 21 peratus di atmosfera. Fasa ini bertepatan dengan kemunculan hidupan yang lebih kompleks. Sejauh mana keberkesanan oksigen untuk hidupan, berbanding keluaran nutrien dari glasier yang mencair, sukar untuk dijelaskan.

Oksigen menjadi keperluan penting untuk bebaskan tenaga yang besar dari hidrokarbon. Bahan tenaga ini penting bagi organisma untukmelakukan kerja tanpa masalah.

Gas oksigen pada awalnya ‘berbahaya’ kerana sifatnya yang reaktif. Lama-kelamaan, adaptasi demi adaptasi hidupan menjadikan gas oksigen ini elemen penting untuk memberikan nafas untuk organisma menetap di darat dan laut.

ADAKAH BUMI BAKAL KEHILANGAN OKSIGEN?

Buat masa ini, dengan keadaan Bumi yang masih subur dengan kepelbagaian flora, matahari yang sentiasa berikan cahaya, dan fotosintesis yang masih aktif, Bumi belum lagi memasuki fasa kekurangan oksigen. Menurut pengkaji, 1 billion akan datang, radiasi matahari akan menjadi kuat dan mampu memecahkan molekul karbon dioksida. Jika tiada gas ini, fotosistesis akan alami kesukaran untuk hasilkan oksigen, dan Bumi alami peristiwa kekurangan oksigen seperti pada billion tahun lalu.

Kalau anda berminat dengan artikel-artikel sains seperti ini, kami nak cadangkan anda untuk membeli buku terbaru kami, Biologi: Pengajian Tentang Makhluk Dan Kehidupan. Sangat sesuai untuk dihadam! Pautan pembelian di: http://bit.ly/BiologiaPengajian

RUJUKAN:

Where Did Earth’s Oxygen Come From? Science Alert. Publish on 17 January 2022.


Kerajaan Melayu Purba Singapura Yang Hilang Ditelan Zaman

“…saya berharap jika mati di sana (Singapura),jasad saya akan mendapat perhormatan bersemadi bersama dengan jasad/abu raja-raja Melayu.”- Bapa Singapura Moden, Stamford Raffles

Kata-kata di atas bukan datang dari calang-calang orang, tetapi Stamford Raffles yang merupakan peminat sejati sejarah nusantara. Beliau antara orang yang mengesahkan sebuah lagenda yang sebelum ini sekadar mitos yang dimainkan dalam naskah utama sejarah iaitu Sulalatus Salatin. Temenggung Abdul Rahman pernah mengingatkan Stamford Raffles bahawa sebuah bukit di Singapura pernah menjadi tempat bersemadinya raja-raja purba.

Kononnya jauh sebelum Kesultanan Melayu Melaka berdiri menaungi seluruh Nusantara, di antara kejatuhan sebuah empayar Melayu agung bernama Srivijaya, bumi Singapura pernah menyaksikan berdirinya sebuah kerajaan purba bernama Singapura.

Fort Canning Hill menjadi saksi ketika Stamford Raffles bertanya kepada penduduk tempatan tentang sebuah bukit, maka ramai orang Melayu ketika itu menolak untuk menaiki bukit itu yang diberi nama Bukit Larangan, Stamford Raffles pula memberanikan diri menaiki bukit tersebut lalu penemuan berkaitan dengan arkeologi sebuah kerajaan Melayu di Singapura Purba.

Sang Nila Utama, Permulaan Sebuah Tamadun Agung

Di saat kejatuhan Srivijaya, sebuah empayar Melayu agung yang pernah suatu masa dahulu menaungi seluruh nusantara. Maka ketika itu bangkitnya sebuah warisan Srivijaya, iaitu sebuah lagi empayar Melayu bernama Dharmasraya. Namun, ketika Ekpedisi Pamalayu daripada Singgahsari untuk menjatuhkan sisa-sisa Srivijaya seperti Dharmasraya, maka Sang Sapurba pemerintah Palembang yang namanya masyur dalam Sulalatus Salatin kerana bersumpah setia dengan Demang Lebar Daun pun melarikan diri ke Kepulauan Bentan. Sang Sapurba mempunyai lima orang anak dan salah seorang daripadanya ialah Sang Nila Utama.

Rekod sejarah mengatakan bahawa pemerintah Kepulauan Bentan ketika itu ialah Ratu Sakadar Shah Wan Sri Bini Benian. Diceritakan bahawa Sang Nila Utama berkahwin dengan anak perempuan pemerintah Kepulauan Bentan. Sang Nila Utama yang dicatatkan dalam sejarah ialah seorang yang suka sangat berburu. Maka ketika itu, habis di serata tempat di Bentang telahpun Sang Nila Utama menghabiskan masanya untuk berburu sampailah dia merasa bosan.

Kemudian sebuah khabar berita hinggap di telinga Sang Nila Utama mengenai sebuah pulau. Lalu berangkatlah Sang Nila Utama ke pulau itu untuk berburu. Dari pulau inilah perhatian Sang Nila Utama hinggap pada sebuah pulau lagi yang digammbarkan dengan pantai yang putih lagi indah. Lalu berangkatlah Sang Nila Utama ke pulau itu. Namun, kapalnya mengalami masalah dalam pertengahan perlayaran sehinggakan hampir tenggalam dek ribut. Namun perlayaran Sang Nila Utama berjaya lalu kapalnya mendarat pun di tempat itu.

Ditanya apakah nama tempat ini pada pembesarnya yang setia mengikut iaitu Demang Lebar Daun. Nama pulau tempat dia berpijak ialah Temasik iaitu hujung tanah besar yang dimaksudkan sebagai Tanah Melayu. Ketika di Temasik, kumpulan Sang Nila Utama yang terdiri dari isterinya, para pembesar dan askar pun tersempak dengan dengan seekor haiwan yang sangat pelik. Bila ditanya, tiada seorang pun yang mempunyai jawapan kecuali Demang Lebar Daun. Maka kata Demang Lebar Daun, binatang itu ialah Singa berdasarkan cerita-cerita orang tua.

Maka dengan penemuan singa itu, Sang Nila Utama tiba-tiba mengambil keputusan untuk membina kerajaan di bumi Temasik dan menamakan tempat itu sebagai Singapura. Dalam masa yang sama, Sang Nila Utama sempat memesankan kepada pembesar untuk kembali ke Bentan meminta pertolongan ibu mertuanya untuk menghadiahkan Sang Nila Utama rakyat, kuda-kuda serta gajah untuk diperbuat kerajaan di Singapura.

Singapura Purba Masyur Namanya

Seperti mana yang kita semua tahu, Sang Nila Utama ialah pewaris kepada Srivijaya, sebuah empayar Melayu agung dalam sejarah yang sudah pun runtuh. Maka sistem yang pernah diterapkan oleh nenek moyangnya diterapkan oleh Sang Nila Utama pada Kerajaan Singapura Purba.

Kalau tradisi Srivijaya menjalankan hubungan perdagangan dengan Dinasti Tang, Sang Nila Utama pula menjalankan kerjasama dengan Dinasti Yuan di China. Hubungan dengan Dinasti Yuan ini telah membuatkan pelabuhan di Singapura Purba menjadi sebuah pelabuhan yang hebat. Hubungan dengan Dinasti Yuan ini sebenarnya telah banyak membantu Singapura Purba dalam melawan asakan musuh.

Antaranya ialah sebuah Siam yang menguasai hampir seluruh semenanjung menyerang Singapura Purba. Kerajaan ini digelar benua siam dalam Sulalatus Salatin ini hampir sahaja mengalahkan Singapura Purba, namun armada Siam dikalahkan. Siam menghantarkan 70 buah kapal perang untuk menggempur Singapura Purba. Namun gagal kerana Singapura Purba ketika mendapat bantuan daripada Dinasti Yuan berjaya menghalau serangan kerajaan Siam dari utara Singapura.

Banyak catatan dari pedagang yang bercerita mengenai Kerajaan Singapura Purba. Antaranya ialah tentang bahawa pedagang China banyak membeli gajah daripada pulau ini. Diceritakan lagi dalam Dao Yi Zhi Lue bahawa Singapura ialah sebuah pelabuhan yang sangat makmur dan aman, sambil menyebut mengenai beberapa buah kawasan di Singapura ketika itu yang menjadi tempat penempatan manusia di kerajaan ini.

Antara barang dagangan yang popular di Singapura Purba ialah seperti emas merah, sutera, rempah, paruh burung enggang dan banyak lagi. Kemajuan pelabuhan di bawah pemerintah-pemerintah Singapura Purba sebenarnya banyak menarik banyak perhatian dari kuasa-kuasa tentera yang bermukim di Nusantara. Maka sebuah episod baru bermula dalam lembaran helaian sejarah Melayu.

Majapahit vs Kerajaan Singapura Purba

Singapura Purba dikatakan mula mendapat perhatian sebuah kerajaan besar di Kepulauan Jawa iaitu Majapahit yang sudah lama menunggu masa untuk meratah kerajaan kecil yang sekadar bermukim di sebuah pulau yang dimana keluasan negeri Melaka hari ini jauh lebih luas dari kerajaan purba.

Diceritakan bahawa Majapahit ketika itu menyeru kepada Singapura Purba untuk tunduk pada kedaulatan Jawa. Namun, pemerintah Singapura ketika itu, Raja Sri Wikrama Wira yang merupakan anak kedua Sang Nilam Utama engan. Raja Sri Wikramawa Wira inilah juga yang bertanggungjawab menghalau armada Siam dari utara Singapura. Ketika datang utusan dari Majapahit, Raja Sri Wikramawa Wira menolak untuk tunduk kepada kerajaan Jawa, bahkan menghantar ugutan untuk mencukur kepala pemerintah Majapahit sampai botak.

Mendengarkan khabar berita ini, maka Majapahit menjadi murka yang teramat-amat murka. Diceritakan bahawa kerajaan dari kepulauan Jawa membawa askar yang maha besar untuk meruntuhkan kedaulatan Singapura Purba. Dikatakan Majapahit membawa 180 buah kapal menyerang Singapura Purba. Namun, orang Melayu yang sememangnya mahir dalam pertempuran laut sejak zaman berzaman berbanding dengan Majapahit telah mengerahkan 400 buah kapal membalas serangan Jawa ke atas Singapura Purba. Dalam pertempuran ini, Majapahit kalah teruk dan terpaksa cabut kembali ke Pulau Jawa. Pertempuran yang berlaku selama tiga hari dimenangi oleh orang Melayu dan berakhir dengan kekalahan dengan larinya askar-askar Majapahit kembali ke Pulau Jawa.

Lagenda Hang Nadim Yang Bijaksana dan Badang ‘Superman’ Purba Alam Melayu

Kalian pasti mengenali dengan lebih mendalam sejarah Hang Nadim, seorang kanak-kanak kecil yang menjadi mangsa para pembesar yang cemburukan kebijaksanaan Hang Nadim menyelamatkan Singapura dari dilanggar Ikan Todak. Sulalatus Salatin yang mencatatkan peristiwa ini mengatakan cadangan Hang Nadim meletakkan batang pisang menggantikan hulubalang menyelamatkan Singapura. Namun akhirnya anak muda ini terkorban kerana betapa dengkinya para pembesar dengan otak geniusnya.

Sebenarnya kisah Hang Nadim ini berlaku di pada zaman Singapura Purba. Mungkin pada pandangan kalian bahawa adalah tidak logik serangan ikan todak. Bukanlah lebih baik tunggu dan biarkan ikan todak tadi melompat ke tepi pantai, lalu ikan-ikan tadi boleh dijadikan makanan.

Kata saya anda kena pandang naskah Sulalatus Salatin sebagai sebuah naskah yang menceritakan sejarah Melayu secara tersirat. Saya berpendapat Ikan Todak yang menyerang Singapura Purba mungkin menggambarkan serangan daripada kerajaan Jawa atau Kerajaan Siam. Dan ketika serangan tersebut, orang-orang Melayu Singapura Purba hilang akal untuk menahan serangan tersebut dan banyak hulubalang yang mati mempertahankan tanah air sendiri.

Maka datanglah Hang Nadim, seorang budak dan anak muda mencadangkan startegi paling ampuh untuk menghalau armada askar sama ada dari Jawa atau Sri Dharamaraja ini. Dan kemudian, strategi yang dicadangkan oleh Hang Nadim ini akhirnya berjaya menyelamatkan kerajaan Singapura Purba.

Selain itu, terdapat kisah yang diletakkan dalam kategori dongeng ataupun legenda berlaku pada zaman kerajaan Singapura Purba masih bertakhta. Saya perkenalkan kisah Badang untuk tatapan semua. Kisah Badang ini sebenarnya melambangkan secara tersurat bagaimana sosiogeografi kerajaan Melayu Singapura Purba ketika itu.

Badang adalah seorang anak Melayu yang kecil dan lemah. Dia berasal dari Sayong Pinang sebuah wilayah di Johor pada hari ini. Dia ialah seorang kuli kepada orang kaya yang berasal dari Salung, Acheh. Sebagai hamba, Badang hanya dibayar seggengam beras setiap hari dan itu tidak cukup untuk menampung kelaparan. Maka Badang pun menjadikan kerja menangkap ikan sebagai kerja sampingannya.

Siapa tahu bahawa ikan yang ditangkap di dalam bubu dan jala di sungai dimakan oleh jin yang mendiami hutan itu. Ketika itu, Badang berhasil menangkap jin tersebut lalu mengugut untuk membunuh jin tersebut. Maka untuk melepaskan diri, Jin tersebut berjanji untuk menunaikan semua permintaan Badang. Menyedari bahawa dirinya yang lemah dan tidak kuat, Badang meminta kekuatan yang maha hebat lalu. Kata Jin tersebut, minumlah muntah aku ini maka kau akan mendapat kekuatan yang hebat. Mendengarkan itu, Badang menggagahkan dirinya minum muntah yang terdiri dari ikan-ikan Badang yang dicuri oleh jin itu.

Siapa tahu permintaannya menjadi kenyataan. Badang memiliki kekuatan yang sangat luar biasa lalu dia membantu tuannya untuk membersihkan kawasan hutan untuk penamaman. Merasakan terhutang budi dengan Badang, maka Badang dibebaskan.

Maka bermula dari situ, Badang pun mengembaralah sehinggakan dia sampai ke Kerajaan Singapura Purba. Di situ dia tersempak dengan Raja Sri Rana Wikrama yang merupakan anak kepada Raja Sri Wikrama Wira yang berjaya menghalau armada tentera Jawa dan Siam yang maha hebat.

Ketika itu, Badang tersempak dengan lima puluh orang cuba untuk menolak kapal yang berat ke dalam air. Namun ketika Badang menawarkan dirinya untuk menolak bot itu namun permintaan Badang tidak diendahkan kerana tubuh Badang yang kecil dan kelihatan lemah di tangan mereka. Namun 50 orang tersebut masih belum mampu menolak kapal itu. Maka Raja Sri Rana Wikrama pun menghantar lagi 300 orang untuk menolak kapal itu. Namun semuanya gagal. Tetapi Badang masih berkeras untuk menolak kapal itu. Dia mendakwa dirinya seorang mampu menolak kapal tersebut. Melihatkan kesungguhan Badang, maka Raja Sri Rana Wikrama pun membenarkan Badang menolak kapal tersbut. Aneh, kapal yang tidak mampu ditolak oleh 300 orang lelaki gagah itu mampu ditolak seorang diri oleh Badang.

Kagum dengan kekuatan yang dimiliki oleh Badang, maka Raja Sri Rana Wikrama pun melantik Badang sebagai ketua angkatan tentera Singapura Purba. Lalu nama Badang pun masyur ke serata alam sehinggakan mendapat perhatian seorang raja dari India. Raja India itu membawa pahlawan hebatnya untuk beradu tenaga.

Pelbagai jenis peraduan diadakan dan pahlawan raja India itu tetap tidak mampu untuk mengalahkan Badang. Selepas mengalahkan wakil raja India itu, Badang menghabiskan bertahun-tahun di Singapura mengalahkan pencabar dari negara-negara lain, termasuk juara Jawa sampailah satu masa, Badang menjadi penat dari semua perhatian yang diberikan padanya lalu mengambil keputusan untuk bersara dari perkhidmatan raja lalu membawa diri ke Sumatera.

Kejatuhan Sebuah Kerajaan Yang Kaya Kisah Legenda

Selepas kematian Raja Sri Rana Wikrama, maka naiklah raja baru yang bernama Sri Maharaja. Rajalah inilah raja yang bertanggungjawab di atas kematian Hang Nadim. Selepas pemergian Sri Maharaja, takhta kerajaan Singapura Purba diwarisi kepada Raja Iskandar Shah.

Kisah kejatuhan Singapura Purba bermula dari seorang gadis yang merupakan anak seorang pembesar di Singapura Purba bernama Sang Rajuna Tapa merangkap dayang Raja Iskandsar Shah yang telah difitnah oleh dayang-dayang istana kerana bermukah. Anak perempuan Sang Rajuna Tapa ini terkenal dengan kejelitaannya dan seraing mendapat perhatian Raja Iskandar Shah sehinggakan menimbulkan cemburu para-para dayang. Fitnah itu akhirnya sampai ke pengetahuan Raja Iskandar Syah. Baginda amat marah dan kesal lalu menjatuhkah hukuman sula kepada anak perempuan Sang Rajuna Tapa.

Tidak berpuas hati dengan apa yang berlaku pada anak perempuannya, maka Sang Rajuna Tapa telah mengirimkan surat kepada Majapahit menjemput Majapahit itu untuk menakluk Singapura Purba. Maka armada askar paling besar dalam sejarah nusantara digerakkan untuk menakluk kota Singapura Purba. Sejarah mencatatkan bahawa terdapat lebih 200 000 orang askar Jawa mara dari Pulau Jawa untuk menjatuhkan Singapura Purba.

Pada awalnya, Kota Singapura Purba mampu menahan serangan dan asakan demi asakan daripada askar Jawa. Dikatakan askar Jawa mengepung kota Singapura Purba selama lebih dari sebulan. Namun, dalam masa yang sama, bekalan makanan semakin berkurangan menyebabkan Raja Iskandar Shah mengarahkan Sang Rajuna Tapa untuk memeriksa bekalan padi, gandum, dan segala makanan untuk kelangsungan kota itu. Sang Rajuna Tapa pula memberi berita palsu bahawa bekalan makanan sudah habis kepada Raja Iskandar Shah.

Dalam masa yang sama pula, Sang Rajuna Tapa dikatakan membuka laluan untuk askar Jawa untuk menyerbu masuk ke dalam Singapura Purba. Kota dan tembok yang mengelilingi seluruh kota Singapura Purba. Maka, berduyun-duyunlah 200 000 orang askar Jawa ke dalam kota Singapura Purba ketika itu. Dikatakan pembunuhan yang maha dasyat dilakukan oleh askar Jawa sehinggakan darah dikatakan mengalir seperti air sungai.

Raja Iskandar Syah berjaya menyelamatkan dirinya dengan pengikut-pengikut setianya. Dibawanya kakinya ke Muar, untuk membina kerajaan di situ. Namun mendapati bahawa kedudukan Muar tidak strategik, maka mengembaralah lagi Raja Iskandar Syah sehingga sampai ke sebuah tempat yang bernama Melaka. Dari situ, selepas peristiwa anjing pemburuannya ditendang oleh seekor pelanduk, maka Raja Iskandar Syah atau juga dikenali sebagai Parameswara terus menubuhkan sebuah kesultanan dan kerajaan baru yang dinamakan sebagai Kesultanan Melayu Melaka.

Kesultanan Melayu Melaka inilah kemudiannya meneruskan legasi monarki dan kelangsungan bangsa Melayu. Dari kejatuhan sisa-sisa Singapura Purba dan juga Srivijaya, orang Melayu bangkit sekali lagi mengaum dengan kewujudan Melaka. Mengulangi kembali apa yang dilakukan oleh Srivijaya, sekali lagi Nusantara kembali dalam penguasaan bangsa Melayu selepas beberapa ketika terlepas dari tangan mereka.


Sejarah Disebalik Foto Paling Ikonik Bendera Soviet Berkibar Di Berlin

Foto memaparkan imej pengibaran Bendera Merah atau ‘Panji-panji Kejayaan’ di atas runtuhan Reichstag pada tarikh 2 Mei 1945 dianggap sebagai mewakili ‘kemenangan penuh’ ten-tera Soviet ke atas Na-zi Jerman dalam Pe-rang Dunia Kedua. Pada hari yang sama, Jeneral Helmuth Weidling, komander terakhir ten-tera Na-zi yang masih teguh mempertahankan ibu kota Jerman, memerintahkan pasukannya ‘menghentikan segera penentangan’, sekaligus menyerahkan kota itu kepada Ten-tera Merah.

Namun, foto ikonik terkenal yang dirakam oleh jurofoto pe-rang Soviet, Yevgeny Khaldei dan diterbitkan pada 13 Mei 1945 dalam majalah Ogonyk, adalah lakonan semula yang diulang. Menurut laporan Soviet, pengibaran Bendera Merah di atas Reichstag berlaku pada malam 30 April setelah percubaan berulang kali oleh ten-tera Soviet untuk menundukkan pasukan pengawal Jerman yang tidak mahu menyerah kalah.

Tetapi tarikh ini juga perlu dikejar dengan berhati-hati. Komander dan ten-tera Soviet ghairah mahu merebut Reichstag pada tarikh 1 Mei agar dapat menandakan kemenangan mereka pada Hari Pekerja Sedunia, sementara pertem-puran sengit berlanjutan di Berlin dan pinggirannya selama beberapa hari selepas itu. Walaupun begitu, tidak dapat dinafikan bahawa pada awal Mei Ten-tera Merah telah pun menak-luki ‘sarang raksaksa fa-sis’.

Kejayaan Soviet menduduki Berlin dibayar dengan harga yang sangat tinggi: 78, 291 askar Ten-tera Merah terbu-nuh dan 274,184 cedera. Hasilnya adalah, kira-kira 90,000 ten-tera Jerman menghadapi lebih dari satu juta askar Ten-tera Merah. Pasukan Na-zi yang mempertahankan Berlin terdiri daripada divisyen seperti Wehrmacht dan Waffen-SS yang kekurangan sumber tenaga tem-pur dan sen-jata, serta unit Volkssturm yang kurang terlatih dan tidak pernah bertem-pur (militia rakyat Jerman yang ditubuhkan pada tahun 1944-45, terdiri daripada golongan warga emas dan mereka yang tidak berkelayakan) dan anggota Belia Hi-tler.

Pun begitu, berlaku pergaduhan di jalanan. Rasa gerun yang timbul terhadap kedatangan Rusia disebabkan oleh propaganda Na-zi, terutamanya di kalangan kontinjen asing SS telah memberikan mereka semangat untuk memberikan tentangan terakhir yang sengit. Mereka beranggapan bahawa lebih baik berurusan dengan Sekutu Barat sebagai penja-jah berbanding dengan Soviet.

Angka kor-ban yang tinggi juga disebabkan oleh gerakan terburu-buru Soviet. Stalin telah menunda se-rangan di Berlin kerana dia mahu pasukan ten-tera Soviet bersiap sedia untuk menghadapi tentangan sengit Na-zi yang dijangkakan. Pada 1 April 1945, Generalissimo itu memanggil panglima-panglima utamanya ke Kremlin dan menjelaskan bahawa sangat penting bagi Ten-tera Merah untuk merebut Berlin sebelum Amerika Syarikat atau British.

Walaupun pada awalnya dia telah berjanji bahawa operasi mena-wan Berlin akan diserahkan kepada Marshal Zhukov, Stalin akhirnya memecahkan perintah se-rangan di antara Zhukov, Konev dan Rokossovsky, lalu memberitahu mereka bahawa “Sesiapa pun yang memasuki Berlin dahulu, dialah yang mena-wan Berlin”.

Stalin memberi mereka masa selama dua minggu, ini mencetuskan satu perlumbaan di antara panglima kanannya untuk merebut ibu kota Jerman. Panglima unit yang menaikkan ‘Panji-panji Kejayaan’ di atas Reichstag akan dijadikan Pahlawan Kesatuan Soviet.

Perlumbaan Reichstag

Stalin pada mulanya ragu-ragu dengan untuk menuju ke Berlin. Di Yalta pada bulan Februari 1945, dia telah mengikuti ‘dasar kerjasama’ bersama-sama Sekutu yang mungkin akan menguntungkan Soviet, dan mungkin juga akan diancam oleh penyitaan Berlin secara sepihak.

Namun, bagi komander dan pasukan Ten-tera Merah, pena-wanan Reichstag adalah simbol pengor-banan dan kemenangan terakhir mereka dalam meme-rangi Na-zi Jerman. Surat-surat yang dikirim oleh ten-tera biasa kepada keluarga mereka membuktikan mereka dahagakan pembalasan dendam dan mahu mengejar penghormatan, dengan sasaran mereka iaitu Reichstag sentiasa muncul dalam pemikiran mereka.

Kempen di Medan Timur dalam Pe-rang Dunia Kedua yang dipertandingkan antara Jerman Na-zi dan Kesatuan Soviet telah memus-nahkan negara dan nyawa dalam skala yang besar, ianya lebih empat kali ganda berbanding skala kemus-nahan semasa konflik di Medan Barat. Se-rangan Na-zi dan se-rangan balas Soviet mengakibatkan lebih 23 juta kema-tian ten-tera dan orang awam Soviet. Berlin akan menjadi milik mereka sebagai penebusan hak penderitaan dan bukan sekadar penak-lukan.

Perlumbaan A-tom?

Pengintip Soviet telah memaklumkan Stalin mengenai perkembangan Projek Manhattan Anglo-Amerika-Kanada. Program Soviet, Operasi Borodino bagaimanapun jauh ketinggalan. AS setakat ini hanya memberi bekalan token berbentuk bahan penting oksida uranium kepada Soviet – dengan harapan dapat mengetahui apa yang mereka lakukan, dan bermaksud, Inggeris mewujudkan monopoli pasca pe-rang terhadap bekalan bahan a-tom terhadap dunia.

Stalin bertekad untuk mena-wan kepakaran dan sumber bekalan a-tom pusat penyelidikan nuklear Jerman, Kaiser Wilhelm Institute, yang terletak di sebelah barat daya Berlin. Tetapi walaupun Ten-tera Merah berjaya mena-wan fasiliti itu dan tiga tan uranium oksida, yang akan menyediakan pembangunan yang sangat diperlukan untuk program b-om a-tom Stalin, pihak Sekutu berjaya mendapatkan sumber kepakaran.

Pandangan Soviet Tentang ‘Endgame’ Eropah

Stalin melihat di Jerman dan Eropah Timur yang ditak-luki sebagai peluang untuk menebus kerugian besar dari segi kemanusiaan dan material pe-rang iaitu sumber pemulihan secara fizikal dan kewangan, tenaga kerja dan pasaran yang diperlukan untuk pembinaan semula ekonomi dan komuniti Soviet.  Tetapi Stalin tidak mempercayai cita-cita perkembangan wilayah, politik dan komersial Amerika Syarikat dan Britain.

Dia percaya bahawa matlamat mereka adalah untuk bertemu Ten-tera Merah sejauh mungkin di barat dan menduduki wilayah di zon Soviet pasca pe-rang yang dipersetujui. Pasukan British dan AS telah menyeberangi Sungai Rhine, setelah memanfaatkan kegagalan Jerman untuk meletupkan landasan kereta api yang merentasi sungai di Remagen, dan Stalin bimbang jika mereka akan tiba ke Berlin dahulu sebelum Ten-tera Merah.

Stalin juga takut jika secara tersilap akan berlaku gencatan sen-jata yang berasingan antara Sekutu Barat dan Jerman. Rasa tidak percaya Stalin itu ditambah lagi oleh kema-tian Presiden Franklin Roosevelt pada 12 April 1945. Pengganti Roosevelt, Harry S. Truman, sebelum itu telah mengatakan pada tahun 1941 bahawa Na-zi dan Soviet harus dibiarkan saling membu-nuh.

Oleh itu, Stalin memutuskan untuk menghidupkan semula rancangan Soviet sebelum itu untuk mena-wan Berlin.  Sebenarnya, Truman, pada awalnya paling tidak pun hanya akan meneruskan apa yang dia anggap sebagai strategi Roosevelt. Sumbangan Sekutu Barat dalam se-rangan terakhir di Berlin hanya terhad dalam misi pengeb-oman bandar dan bekalan bahan bakar Jerman agar Ten-tera Merah berjaya memasuki ibu kota Jerman pada 20-21 April.

Pandangan AS Tentang ‘Endgame’ Eropah

Pada bulan April 1945, keutamaan Presiden Roosevelt dan Truman, dan Panglima Tertinggi Pasukan Ekspedisi Sekutu, Jeneral Eisenhower adalah untuk mendapatkan bantuan Soviet dalam mengalahkan Jepun, bukan sampai di Berlin sebelum Ten-tera Merah.

Pada Persidangan Malta yang menemukan para pemimpin Sekutu pada awal tahun 1945, sebagai persiapan untuk Yalta, dianggarkan bahawa mereka memerlukan 18 bulan lagi untuk mengalahkan Jepun. Oleh itu, Roosevelt dan Eisenhower berusaha untuk meraih komitmen Stalin terhadap pe-rang di Asia sebelum pencerobohan ke daratan Jepun. Perkara ini menjadi lebih mustahak setelah kejatuhan pasukan Nasionalis Chiang Kai-Shek di China.

Oleh itu, Eisenhower menolak seruan British untuk mara ke Berlin mendahului Rusia: dia melihat tiada keperluan untuk menanggung beban kor-ban besar yang dijangkakan atau berpalinh menentang Stalin. Bagaimanapun, menurutnya, telah dipersetujui bahawa ibu kota Jerman akan menjadi wilayah di bawah pengaruh Soviet.

Eisenhower mungkin memandang rendah tekad Stalin untuk mengambil Berlin dan mengambil alih program penyelidikan nuklear Jerman. Panglima AS memutuskan untuk berpegang pada rancangannya sendiri dalam kemaraan utama menyeberangi Rhine dan sekitar Ruhr.

Dengan restu dari Washington yang mengecewakan London, dia mengarahkan se-rangan utama Amerika ke arah timur ke Saxony – di mana ten-tera AS dan Ten-tera Merah bersalaman di Elbe, Torgau pada 25 April, dan ke selatan untuk menghadapi apa yang dia percayai dengan keliru sebagai benteng pertahanan Na-zi yang terakhir di Pegunungan Bavaria dan Austria.

Dengan sedikit keyakinan bahawa pasukan Inggeris akan berjaya tiba ke Berlin sebelum Soviet, sebagai konsesi kepada Eisenhower, British memerintahkan mereka untuk menuju terus ke sempadan Denmark dan maju di sepanjang pantai Jerman utara.

Pandangan Inggeris Tentang ‘Endgame’ Eropah

Perdana Menteri Winston Churchill dan Ketua Panglima Lapangan, Marshal Montgomery berkali-kali mencuba dan gagal meyakinkan AS bahawa Sekutu Barat harus merampas Berlin sebelum Soviet. Churchill merasa cemas dan risau akan niat Soviet di Eropah Tengah dan Timur pada pasca pe-rang, dan mahu pasukan Inggeris mempercepatkan kemaraan mereka untuk sampai ke Timur sejauh mungkin. Ini akan memberikan mereka kedudukan rundingan yang kuat dalam penempatan pasca pe-rang.

Namun, di Malta, British harus melupakan cadangan untuk se-rangan sekali arus oleh Sekutu Barat terhadap Jerman yang diketuai oleh Montgomery dan Kumpulan Ten-tera ke-21.  Strategi AS, tenaga kerja dan bekalan sen-jata api adalah dominan dan Montgomery tidak banyak menimbulkan keyakinan rakan sejawatnya dari Amerika.

Britain kini merupakan sekutu paling lemah dari ‘Big Three’ di sepanjang pe-rang, dan keadaan ekonominya yang berbahaya mendesak pe-rang ditamatkan dengan cepat. Menjamin penyertaan Soviet dalam pe-rang Timur Jauh juga adalah salah satu kepentingan Inggeris: se-rangan Soviet terhadap pasukan Jepun di Manchuria akan bermanfaat dalam usaha mengalihkan tumpuan ten-tera Jepun dari menghalang usaha Britain untuk merebut kembali Tanah Melayu. Walau sebesar mana jua kekecewaan Churchill dan Montgomery terhadap keputusan untuk melepaskan Berlin, mereka tetap tidak memiliki sumber daya atau pengaruh untuk meneruskan rancangan tersebut.

Walaupun tidak berpuas hati dengan kejayaan Ten-tera Merah di Berlin atau optimis tentang cita-cita Soviet pada pasca pe-rang, pihak Inggeris tidak mampu mencabar Soviet dalam ‘perlumbaan Reichstag’.  Sekiranya dasar AS sampai ke sana terlebih dahulu, pasukan Sekutu Barat mungkin akan membuatkan Ten-tera Merah menuntut wang mereka, tetapi pada peringkat akhir konflik Eropah ini, perhatian Amerika tertumpu pada pe-rang di Timur Jauh.

Bagi Kesatuan Soviet, mencapai Berlin terlebih dahulu adalah tindakan simbolik dan se-rangan berjaga-jaga.  Stalin bertekad bahawa Ten-tera Merah mesti meruntuhkan benteng terakhir Na-zi Jerman yang ga-nas dan memacakkan Panji-panji Kejayaan mereka di atas runtuhan Reichstag yang terbakar. Kekuatan tekad pemimpin Soviet, dan keinginan Rusia untuk membalas dendam setelah berakhirnya konflik yang dahsyat, adalah membuktikan petanda buruk bagi kisah Eropah pasca pe-rang. Tetapi pada akhir April dan awal Mei 1945, kebanyakan orang hanya mahu pe-rang di Eropah berakhir.

Pasukan Soviet berjaya mena-wan bangunan Reichstag yang telah hampir bi-nasa akibat pe-rang. Foto terkenal yang sering kita lihat selama ini merupakan foto yang dipentaskan atau dilakonkan semula, iabmenunjukkan seorang askar Soviet mengangkat bendera USSR di atas bangunan parlimen bersejarah itu. Foto ini adalah amat penting bagi Soviet mengabsahkan diri mereka sebagai pihak yang bertanggungjawab menamatkan per-ang di Eropah.

RUJUKAN:

David Stafford, Endgame 1945: Victory, Retribution, Liberation (Little, Brown, 2007)


Bakal Perdana Menteri Berusia 31 Tahun

Ada mamat hensem dan muda bakal menjadi Kanzler (perdana menteri) Austria. Namanya Sebastian Kurz. Umur baru 31 tahun, muka tahap Bront Palarae dan Reza Rahadian (maaf, Fattah Amin tak termasuk ye).

Tapi pendirian politik Kurz sama mengancam dengan wajahnya. Manifesto utamanya adalah untuk mengetatkan kemasukan imigran, terutamanya dari negara-negara majoriti Muslim.

Sebagai bekas Menteri Integrasi, beliau menyarankan agar tadika Islam ditutup dan burqa/niqab diharamkan kerana ia “menghalang integrasi”. Disebabkan parti Kurz tidak mencapai majoriti dalam pilihanraya, Kurz perlu mendirikan kerajaan gabungan dengan parti FPO yang terkenal dengan sikap Islamofobia.

Kurz bukan Justin Trudeau atau Emmanuel Macron. Kurz adalah seorang “right-wing populist” seperti Donald Trump. Di Perancis, Belanda dan Jerman, populis telah ditewaskan, namun kenapa orang Austria memilihnya?

Austria dulu adalah sebuah kuasa besar. Dinasti Habsburg yang memerintah Austria dari tahun 1276 hingga 1918 pernah membina empayar agung di Eropah. Pemerintah Habsburg juga merupakan pemegang gelaran “Holy Roman Emperor” iaitu maharaja bangsa Jerman.

Austria memainkan peranan sebagai benteng pertahanan Eropah daripada ancaman Empayar Turki Uthmaniyyah (Ottoman). Austria dan Turki berperang selama 265 tahun (1526-1791) dan kemuncaknya ialah Pertempuran Vienna (1683) di mana Austria berjaya menewaskan Turki dan menyekat kemaraan Turki. Peringatan kemenangan Austria itu masih dijadikan sebagai sambutan tahunan oleh parti FPO.

Selepas Austria ditewaskan oleh Napoleon pada tahun 1805 dan Prussia pada tahun 1866, kuasa dan pengaruh Austria semakin merosot, namun ia masih menguasai wilayah yang luas meliputi Austria, Hungary, Czechoslovakia, Poland, Romania, Bulgaria, Bosnia, Croatia dan Slovenia. Namun kekalahan Austria dalam WW1 menyebabkan Empayar Austria dipecahkan. Semua negara-negara tersebut merdeka daripada Austria. Austria menjadi sebuah negara kecil dan hilang kuasa dan pengaruh buat selama-lamanya.

Orang Austria masih menaruh “resentment” terhadap nasib mereka. Jadi Kurz yang “youthful”, “energetic” dan vokal memberi harapan untuk “make Austria great again”. Selepas peristiwa 15 Julai 2016 di Turki, Kurz selaku Menteri Luar Austria lantang mengkritik Erdogan dan membantah kemasukan Turki ke dalam Kesatuan Eropah (EU), walaupun dikecam oleh Erdogan. Kurz menimbulkan nostalgia rakyat Austria tentang kewiraan raja dan bangsawan Habsburg yang melindungi Eropah daripada Turki dan “ancaman Islam”.

Yang lebih ironik, Austria, Hungary, Czech, Slovakia dan Poland kini kembali bersatu atas dasar anti-imigran. Dan tentu rakyat Austria lebih suka gabungan ini daripada EU, kerana ia mengingati mereka tentang kegemilangan Empayar Austria.

Zaman kita ialah zaman manipulasi emosi dan persepsi. Jadi tak hairan melalui propaganda dan PR, populis muda seperti Kurz pun boleh diangkat sebagai pemimpin.

Adakah Kurz teladan kepada anak muda kita? Atau ia sebenarnya satu amaran?


Apabila Rakan Sekerja Menjadi Pesaing

Tingkah laku kompetitif dalam kalangan pekerja mungkin disebabkan oleh jenis maklum balas yang mereka terima. Maklum balas dianggap sebagai komponen penting dalam budaya perniagaan yang berjaya.

Apabila digunakan dengan betul, ia dapat meningkatkan prestasi dan kerja berpasukan. Tetapi bagaimana pelbagai jenis maklum balas dapat mempengaruhi interaksi antara pekerja?

Dalam satu kajian baru-baru ini, para penyelidik dari Max Planck Institute for Human Development dan IESE Business School di Barcelona menyiasat jenis-jenis maklum balas yang cenderung membawa kepada tingkah laku koperatif dan yang mana cenderung membawa tingkah laku kompetitif.

Untuk tujuan ini, 112 pelajar dari pelbagai disiplin dan 28 pengurus, yang semuanya mempunyai sekurang-kurangnya tujuh tahun pengalaman profesional, dijemput untuk mengambil bahagian dalam eksperimen makmal.

Kumpulan  yang terdiri daripada empat peserta bermain pelbagai jenis permainan klasik. Setiap pemain diberi jumlah mata tetap untuk dilaburkan setiap pusingan. Lebih dari sepuluh pusingan, mereka diminta untuk memutuskan berapa banyak mata yang ingin mereka laburkan dalam projek kumpulan dan berapa banyak dalam projek individu mereka sendiri.

Ganjaran untuk tingkah laku bekerjasama berbeza di antara dua senario eksperimen, yang mempengaruhi markah peserta dan akhirnya berapa banyak wang yang mereka bayar.

Dalam senario pertama, tingkah laku kerjasama rata-rata membawa kepada markah yang lebih baik untuk kumpulan, tetapi markah yang lebih buruk pada tahap peribadi.

Dalam senario kedua, kerjasama membuahkan hasil bagi kumpulan dan individu. Tingkah laku tidak bekerjasama mengurangkan markah keseluruhan, tetapi merosakkan pemain lain lebih banyak daripada yang dilakukan oleh peserta sendiri.

Selepas setiap pusingan, para peserta mendapat maklum balas – sama ada hanya mengenai prestasi mereka sendiri (maklum balas individualistik) atau maklum balas tambahan mengenai prestasi kumpulan secara keseluruhan (maklum balas hasil bersama) atau bagaimana kedudukan mereka berbanding pemain lain (penilaian maklum balas ).

Hasil kajian menunjukkan bahawa jenis maklum balas yang diterima memberi kesan yang signifikan terhadap persepsi peserta terhadap senario tersebut sama ada mereka bertindak secara koperatif atau kompetitif.

Peserta diberi maklum balas berkelakuan baik secara individu dalam senario koperasi dan semakin mereka mementingkan diri sendiri dalam senario persaingan sepanjang pusingan yang dimainkan. Peserta yang diberi maklum balas mengenai prestasi ssecara keseluruhan kumpulan umumnya berminat untuk mengekalkan kerjasama, tanpa mengira senario.

Menariknya, para peserta yang diberi maklum balas tentang kedudukan akan melihat senario koperasi itu sebagai kompetitif. Akibatnya, mereka menolak keuntungan kewangan yang dijamin untuk memastikan diri mereka mendapat kedudukan yang lebih tinggi, walaupun kedudukan itu tidak relevan dari segi kewangan.

Mereka menjadi semakin kompetitif sepanjang pusingan yang dimainkan sehingga merugikan mereka sendiri. Sejumlah peserta di yang berada di kedudukan atas purata menjadi pemain yang kompetitif.

Kumpulan pemain ini unik dalam melaporkan bahawa mereka ingin memiliki lebih banyak daripada pemain lain dan bahawa mereka tidak mempercayai yang lain.

Hasil kajian dapat diterapkan bagaimana syarikat harus memberikan maklum balas untuk pekerjanya.

RUJUKAN:


Titanboa: Raja Ular Zaman Pra-Sejarah

Pada 58 juta tahun yang lalu, kawasan Cerrejon yang berada di Colombia telah berubah sepenuhnya, hutan-hutan telah berubah menjadi paya di mana semuanya semakin panas, lembab dan semakin luas. Jika dibandingkan hutan paya Amazon, hutan paya di Cerrejon lebih tebal.

Titanoboa, salah satu raksasa ular yang lebih panjang daripada Anaconda seperti yang kita tahu. Fossil Titanoboa telah ditemui di Hutan Cerrejon dimana pakar paleontology iaitu Jonathan Bloch dari Universiti Florida dan Jason Head dari Universiti Nebraska, telah menerokai hutan tersebut semata-mata untuk mengkaji sebahagian fosil Titanboa yang telah ditemui oleh seorang pelatih sebelum ini iaitu Jorge Moreno-Bernal dari Institusi Smithsonian.

Menurut Bloch, haiwan ini berkemungkinan sepanjang 30 hingga 35 kaki iaitu bersamaan dengan 9 hingga 10 meter. Penemuan ini yang sangat menakjubkan bagi Bloch dan pasukannya kerana jarang sekali untuk mereka menemui rangka kepala ular yang sangat sempurna. Kebanyankan rangka kepala mereka akan hancur setelah mereka mati. Lain bagi Titanoboa, rangka kepala ia tertanam dalam lumpur.

Ciri-ciri Titanoboa termasuklah merupakan ular terpanjang dan juga paling berat yang telah ditemui. Berat Titanoboa boleh mencecah 900 kilogram dan dipercayai kelebaran Titanboa ialah 0.91 meter. Ia juga mampu menelan seekor buaya dengan begitu sahaja. Titanoboa lebih gemar menghabiskan masa di dalam air seperti Anaconda.

Beberapa fakta menarik mengenai Titanoboa.

1. Titanoboa dan Gigantophis adalah satu kategori yang sama iaitu ular pra-sejarah. Pada awal penemuan Gigantophis, ia dikategori sebagai raja Ular. Kemudian, setelah penemuan Titanoboa, tahkta Gigantophis telah dirampas. Kini, Titanoboa menjadi Raja Ular.

2. Ketebalan kulit Titanoboa mampu melebihi 1 meter. Ketebalan kulit mereka diukur dari bahagian tengah badan mereka.

3. Titanoboa hidup dalam cuaca yang sangat panas dan iklim lembab.

Sumber Rujukan:

1.Gugliotta, G. (2012) ‘How Titanoboa, the 40-Foot-Long Snake, Was Found’. Smithsonian Maganize [online] April 2012. available from <http://www.smithsonianmag.com/science-nature/how-titanoboa-the-40-foot-long-snake-was-found-115791429/> [22 Aug 2017]

2. Anon. (2012) ‘Titanboa: Monster Snake’. Museums Of Western Colorado [online] available from <https://museumofwesternco.com/dinosaur-journey/temporary-exhibitions/> [22 Aug 2017]

3. Anon. (2014) ‘Titanoboa (Titanoboa Cerrejonensis)’. Snake Facts [online] available from <http://snake-facts.weebly.com/titanoboa.html> [22 Aug 2017]

4. Strauss, B (2017) ‘Titanoboa, the World’s Biggest Prehistoric Snake’. ThoughtCo. [online] 21 Aug. available from <https://www.thoughtco.com/titanoboa-worlds-biggest-prehistoric-snake-1093334> [22 Aug 2017]


Deskterior: Cara Berwarna Pekerja Korea Selatan Tangani Waktu Kerja Panjang

Isu waktu kerja terlalu lama ini bukan satu isu baru. Bukan sekali dua ianya dibangkitkan demi menjaga kebajikan pekerja dan menambahbaik soal produktiviti negara.

Walaupun sudah wujud usaha mengurangkan waktu bekerja bagi membolehkan pekerja lebih banyak meluangkan masa dengan keluarga dan mendapat lebih banyak rehat, tetapi di sesetengah tempat seperti Korea Selatan, masih ramai pekerja terperangkap di meja masing-masing kerana bekerja terlalu lama.

Justeru bagi mengurangkan rasa bosan dan pada masa sama memberi motivasi kepada mereka untuk terus bekerja, ada yang mengambil inisiatif menghias meja kerja mereka.

Bagi jurubank Lee Ju-hee, 35, sesiapa yang melihat meja kerjanya mendapati ia dipenuhi dengan warna merah jambu dari kipas mini hinggalah botol sabun cuci tangan. Sehinggakan papan kekunci komputernya turut diwarnakan dengan warna merah jambu.

Dia berkata, “Saya telah bekerja di sini selama enam tahun dan telah menghias meja saya sejak menyertai syarikat berkenaan. Setiap bulan, saya membelanjakan purata 30,000 hingga 40,000 won tetapi ia boleh mencecah 150,000 won jika saya melihat produk baru. Ia bukan satu jumlah yang besar dan saya merasa sangat seronok melihat semua barang ini di pejabat.”

Apa yang dilakukan Ju-hee ini merupakan sebahagian daripada gerakan menghias meja atau deskterior, satu fenomena di mana pekerja mengubah tempat kerja mereka seperti rumah mereka sendiri di negara yang mempunyai waktu bekerja paling panjang dalam kalangan negara-negara maju.

Walaupun Seoul sudah memotong had maksimum waktu bekerja daripada 68 jam kepada 52 jam, masih ramai yang terperangkap di meja kerja masing-masing. Ini diakui Ju-hee di mana kebanyakan masanya dihabiskan masa di pejabat berbanding berada di rumah. Justeru dengan hiasan dan warna pada meja kerjanya, ia dilihat memberi motivasi kepadanya untuk bekerja dalam suasana yang menyeronokkan dan selesa.

Terma deskterior ini semakin mendapat perhatian di laman media sosial Korea Selatan terutama membabitkan pekerja-pekerja muda.

Berdasarkan satu kaji selidik yang dijalankan oleh Job Korea pada tahun 2017, 44% responden wanita dan 29.7% responden lelaki merasakan diri mereka sebagai deskterior.

Trend ini amat popular dalam kalangan generasi millennial dengan 44.6% responden berumur 20-an dan 36.5% responden berumur 30-an memilih trend ini berbanding 26.9% responden berumur 40-an.

Bagi pengurus jualan Rha Hye-young, 30, dia menghias meja kerjanya dengan patung-patung permainan yang diinspirasikan daripada filem-filem Hollywood. Dia berkata, “Bila saya dapat patung permainan yang baru, saya akan membawanya ke pejabat berbanding meletakkannya di rumah kerana lebih banyak masa saya dihabiskan di pejabat.”

Tambah Hye-young, menghias meja bukan sekadar menjadikan sesebuah meja kerja itu cantik tetapi menjadikannya lebih cekap bekerja. Baginya, meja kerja itu ibarat biliknya sendiri dan hiasan yang kreatif dilihat dapat membantunya berfikir lebih kreatif.

Dengan fenomena sebegini, tak sah jika ada yang menawarkan khidmat menyediakan produk khas untuk deskterior. Di Instagram sahaja, terdapat 5,000 akaun pengguna Korea Selatan yang memaparkan deskterior mereka.

Dan bagi pasukan pengiklanan, wujud satu ruang khas pengiklanan yang disasarkan kepada kelompok deskterior. Deskterior menurut pakar akademik bukan sekadar menjadikan pejabat lebih selesa dan mengurangkan tekanan tetapi mengubah cara pendekatan kerja pekerja terutama membabitkan orang muda.

Menurut Profesor Lee Hyang-eun dari Universiti Wanita Sungshin di Seoul, fenomena ini wujud daripada kecenderungan mencari ruang peribadi yang menenangkan di sebalik rutin jadual harian yang sibuk.

Dengan perubahan sebegini, deskterior sebenarnya menunjukkan generasi muda sedang cuba dan mengubahsuai ruang kerja tatkala Korea Selatan sedang berusaha menghadapi perubahan ini.

Bagaimanapun, ini tidak bermakna kelompok konservatif menyukai apa yang dibawa deskterior. Bagi bos Ju-hee, mereka merasakan ia terlalu melampau. Tetapi bagi rakan-rakan lain terutama generasi muda, mereka menyukai pilihannya dan tahu ia takkan berganjak dalam masa yang terdekat.

Artikel ini boleh dibaca di ruangan The Outlook, portal kewangan dan ekonomi kami.


Apa Itu Bengap Mulut?

Apakah sinonim yang terlintas dalam fikiran anda apabila menyebut perkataan ‘bengap’? Anda pasti mendefinisikan ‘bengap’ sebagai ‘bodoh’. Betulkan? Sebenarnya, bengap mempunyai maksud yang lain. Jika menurut Kamus Dewan bengap juga bermaksud kesukaran untuk bercakap (kerana malu dan lain-lain).

Bertitik tolak daripada definisi tersebut, ada pula kata ‘bengap mulut’. Jika anda terdengar orang lain mengatakan bengap mulut maka bukanlah bermaksud orang itu mengatakan mulut bodoh atau cakap hal-hal yang bodoh. Bukan.

Dalam satu artikel yang ditulis oleh Dr. Suresh N Vellymalay, Bahagian Antropolgi dan Sosiologi Pendidikan Jarak Jauh, USM, ada mengatakan bahawa jika dilihat dalam konteks sekolah, perkataan ini boleh dikaitkan dengan kehadiran murid yang bersifat pemalu dan pendiam di persekitaran bilik darjah.

Beliau menggariskan beberapa faktor yang menyebabkan seseorang pelajar itu bengap mulut. Faktor-faktor tersebut meliputi budaya yang diwarisi oleh masyarakat, pola pembesaran anak dalam keluarga, Persekitaran keluarga yang sering berhadapan dengan konflik, faktor genetik, kurang keyakinan diri, rakan sebaya, dan persekitaran sosial yang baharu.

Implikasi bengap mulut terhadap pembelajaran seseorang pelajar ialah pelajar itu bukan seorang yang boleh kita katakan sebagai diam-diam ubi berisi kerana dia akan menjadi seorang yang sangat pasif dan takut untuk mencuba. Pasif sehingga tidak mahu menjawab soalan yang dikemukakan oleh guru secara lisan. Pasif sehingga tidak menyumbangkan apa-apa idea dalam pembelajaran.

Pasif dalam sebarang aktiviti perbincangan dalam kelas. Bukannya dia seperti enau dalam belukar cuma disebabkan pelajar sebegini takut untuk menyuarakan apa-apa pendapat maka dia tidak dapat membantu kumpulannya dalam menyiapkan sesuatu tugasan yang diberikan oleh guru. Pasif sehingga dia akan diabaikan oleh pelajar dan mungkin guru tanpa disedari. Pasif sehingga dia mudah stres kerana berseorangan. Lebih parah lagi apabila pasif sehingga dia menjadi mangsa buli dan boleh dilanda kemurungan.

Implikasi akan berterusan apabila seseorang yang bengap mulut itu bercampur dengan masyarakat di luar sekolah. Dia akan menjadi kera sumbang. Bagi individu yang bengap mulut itu pula, sikapnya yang sentiasa  mengasingkan diri itu dirasakannya tidak menjadi masalah buat diri kerana dia ada gajet seperti telefon pintar yang boleh menjadi teman sejatinya. Orang lain tidak mahu berinteraksi atau berkomunikasi dengannya tidak apa kerana kehidupannya sudah cukup jika ada gajet.

Sikap sebegini jika tidak disedari lebih awal atau tidak dicegah lebih awal, akan memberikan impak negatif kepadanya dalam alam kerjaya nanti. Mindanya yang sudah diaturtetapkan dengan hidup sendiri semasa alam persekolahan akan berubah kepada falsafah “saya tidak kacau orang lain, saya lebih bahagia’ apabila dia berada dalam alam pekerjaan pula. Sebagai satu komuniti dalam sesebuah kerjaya, komunikasi dan interaksi dua hala sangat penting. Kerja berpasukan adalah keutamaan. Di sinilah, golongan bengap mulut tersebut berhadapan dengan kesukaran kerana mereka tidak biasa atau mungkin tidak suka dengan interaksi dan komunikasi dua hala.

Golongan sebegini biasanya tidak boleh menerima teguran, menolak pendapat orang lain dan hanya mempunyai persepsi bahawa dirinya sahaja yang tepat. Kebengapan mulutnya sejak kecil telah mentepukan sifat egosentrik dalam dirinya. Dari satu sudut yang lain pula, disebabkan sejak sekolah semangat golongan ini seperti hidup segan mati tak mahu maka ada juga antara golongan ini yang terlalu pendiam dalam komuniti kerjayanya.

Pendiam mereka di sini bukan berkaitan dengan bercakap apabila perlu dan penting sahaja tetapi sifat pendiam yang ekstrem. Penakut sehingga tidak mahu mempelajari sesuatu teknik yang baharu. Penakut sehingga tidak boleh membuat apa-apa keputusan atau memikirkan apa-apa solusi untuk menyelesaikan seseuaty permasalahan. Penakut sehingga bergantung hanya kepada seseorang atau sesuatu benda dan perkara sahaja.

Begitulah implikasi bengap mulut jika tidak dirawat dengan lebih awal. Dirawat bukanlah bermaksud bengap mulut ini satu penyakit. Akan tetapi satu masalah komunikasi. Justeru, ibu bapa dan guru sebagai orang yang terdekat sejak golongan ini masih kecil haruslah mencari kaedah atau pendekatan untuk membantu golongan sebegini.

Ibu bapa yang sedar bahawa mereka mempunyai anak yang bengap mulut tidak sepatutnya berasa malu. Tidak ada apa yang perlu anda malukan. Sepatutnya anda patut berasa lebih malu jika anda berterusan membiarkan anak anda tidak berkomunikasi dengan orang lain dengan memberikannya gajet. Balik ke kampung berkumpul dengan sanak-saudara setahun sekali tetapi anak-anak membisu seribu bahasa kerana mata hanya tertancap pada gajet di tangan. Pada awal tadi, ada disebutkan antara faktor bengap mulut berlaku adalah kerana pola pembesaran keluarga.

Zaman gajet yang pantas dengan kemunculan model-model baharu ini, terdapat segelintir ibu bapa yang menggalakkan anak-anak mereka bermain dengan gajet kerana tidak mahu anak-anak itu mengganggu mereka yang sudah penat bekerja seharian. Ada juga ibu bapa yang akan memarahi atau mengherdik anak mereka dengan menyuruh anak itu diam dan menyuruh anak itu bermain telefon apabila anak itu hendak berbual atau menceritakan sesuatu. Perkara sebeginilah yang seharusnya dielakkan oleh ibu bapa.

Tindakan sebegini tidak sepatutnya dilakukan oleh ibu bapa agar mereka tidak membentuk sikap bengap mulut dalam diri anak mereka. Ibu bapa seharusnya meluangkan sedikit waktu untuk mendengar cerita atau luahan anak-anak. Kalau kita ada masa untuk berinteraksi dengan rakan alam maya dalam mana-mana laman sosial walaupun kita keletihan bekerja, pastinya kita juga boleh meluangkan masa untuk anak-anak yang terang-terang berada di depan mata kita.

Sikap ibu bapa yang ‘menghalau’ anaknya kerana letih bekerja pada waktu siang akan menyinggung perasaan anak itu. Isnin hingga Jumaat penat bekerja. Sabtu dan Ahad juga tidak mahu diganggu kerana penat juga dengan kerja-kerja di rumah. Jadi, hari apa lagi yang ibu bapa tidak berasa penat untuk melayani anak-anak?

Selain itu, guru di sekolah sebagai orang tua kedua kepada pelajar perlulah peka dan prihatin terhadap masalah bengap mulut. Guru tidak boleh mengabaikan golongan pelajar yang bengap mulut. Guru perlu mempunyai kreativiti untuk membuatkan golongan tersebut bercakap. Guru perlu sentiasa melibatkan golongan ini dalam mana-mana aktiviti perbincangan dalam kelas.

Golongan sebegini tidak boleh disoal dengan nada suara yang keras, tegas dan tinggi. Guru perlu merendahkan suara dan melembutkan suara agar perasaan mereka tidak tersinggung. Berikan galakan seperti kata pujian sebagai motivasi. Lama-kelamaan, sikap malu atau takut bercakap yang terlalu kuat itu akan hilang sedikit demi sedikit. Secara tidak langsung, keyakinan diri akan terbentuk dalam diri pelajar tersebut. Kadang-kadang, guru minta pelajar itu membacakan sebaris ayat disertai pujian “Bagus bacaan awak. Sebutan pun jelas. Suara pun sedap. Boleh baca berita ni.” boleh mengembalikan keyakinan pelajar itu yang sudah hilang.

Bengap mulut bukanlah satu penyakit. Justeru, golongan bengap mulut terutamanya pelajar perlu diberikan perhatian yang sewajarnya. Artikel ini cuma menyebutkan peranan ibu bapa dan guru kerana kedua-dua golongan ini merupakan golongan yang paling hampir dengan pelajar.

Kehidupan bermasyarakat memerlukan kita membentuk anak-anak yang mempunyai keyakinan diri dan berani bercakap tetapi usah lupa selitkan kesantunan berbahasa dalam setiap galakan berinteraksi itu agar tidak pula terbentuk golongan yang hilang adab ketika berkomunikasi dengan orang lain. Anak-anak ialah cermin ibu bapa dan pelajar ialah cermin guru. Lurus tiang itu, luruslah bayangnya tetapi jika bengkok tiang itu maka bengkoklah juga bayangnya.

RUJUKAN:


Syed Muhammad Naquib Al-Attas: Ahli Falsafah Agung Moden Melayu

Nama Tan Sri Profesor Dr Syed Muhammad Naquib Al-Attas mungkin asing dalam kalangan orang kita tetapi dalam dunia akademik, beliau dianggap permata yang tidak ternilai harganya. Ini kerana pengetahuan beliau dalam soal teologi, falsafah, metafizik, sejarah dan sastera menjadikannya antara pemikir ulung Melayu dan Islam di rantau ini. Al-Attas juga merupakan pelopor kepada Islamisasi dalam ilmu pengetahuan menerusi bukunya, Islam dan Sekularisme yang diterbitkan pada tahun 1978. Tetapi siapa sebenarnya pemikir dan cendekiawan ini pada pandangan sejarah?

Anak kelahiran Bogor, Pulau Jawa, Indonesia ini dilahirkan pada 5 September 1931 dan merupakan anak kedua daripada tiga adik-beradik. Abang sulungnya, Allahyarham Syed Hussein Al-Attas merupakan seorang ahli akademik, pakar sosiologi dan antara pengasas Parti Gerakan Rakyat Malaysia (GERAKAN) sementara adik bongsunya bernama Syed Zedal. Beliau juga merupakan sepupu kepada seorang lagi ahli akademik ulung di Asia Tenggara, Profesor Diraja Ungku Aziz. Latar belakang keluarganya penuh dengan pelbagai tokoh dan orang istimewa di mana keluarganya daripada keturunan cucu Rasulullah s.a.w, Husin bin Ali r.a. Malah salah seorang moyang Al-Attas merupakan seorang ulama Kesultanan Acheh bernama Sheikh Nuruddin Al-Raniri.

Pada usia lima tahun, Al-Attas mendapat pendidikan awal di Sekolah Dasar Ngee Heng (kini Sekolah Kebangsaan Ngee Heng), Johor Bahru, Johor. Johor dipilih atas sebab keluarganya mempunyai ramai sanak-saudara di negeri tersebut. Bagaimanapun selepas tercetusnya Perang Dunia Kedua, beliau terpaksa kembali ke Jawa dan menyambung pelajaran di Madrasah Al-Urwatu Al-Wuthqa, sebuah madrasah yang menggunakan Bahasa Arab sebagai bahasa pengantar. Selepas tamat perang, Al-Attas kembali semula ke Johor dan meneruskan pembelajaran di Sekolah Inggeris Bukit Zahrah dan Maktab Sultan Abu Bakar dari tahun 1946 hingga 1951.

Selepas tamat pendidikan menengah, beliau menyertai Rejimen Askar Melayu sebagai pegawai kadet dan terpilih untuk menyambung pelajaran di Eaton Hall, Chester, England dan kemudian di Akademi Tentera Diraja, Sandhurst antara tahun 1952 hingga 1955. Semasa berkelana di bumi England, Al-Attas memanfaatkan masanya dengan memahami faktor-faktor yang mempengaruhi kehidupan dan pandangan dunia masyarakat ketika itu. Di sinilah juga, beliau tertarik dengan aspek metafizik golongan Sufi terutama hasil kerja Maulana Nuruddin Abdul Rahman Jami. Al-Attas turut mengembara ke merata tempat terutama ke bumi Sepanyol dan Afrika Utara, satu pengalaman yang dilihat memberi kesan mendalam kepada dirinya dan mempengaruhi hasil kerjanya untuk dekad-dekad seterusnya.

Selepas kembali ke Tanah Melayu, beliau ditugaskan sebagai pegawai Rejimen Askar Melayu tetapi itu tidak bertahan lama. Ini kerana cintanya kepada ilmu mendorong Al-Attas melepaskan jawatan secara sukarela dan melanjutkan pengajian di Universiti Malaya, Singapura antara tahun 1957 hingga 1959. Di sinilah, beliau menulis karya sastera pertamanya bertajuk Rangkaian Ruba’iyat dan buku bertajuk Some Aspects of Sufism as Understood and Practised Among The Malays. Hasil kerjanya itu menyebabkan Al-Attas dianugerahkan Canada Council Fellowship untuk melanjutkan pengajian selama tiga tahun di Institut Kajian Islam, Universiti McGill, Montreal. Semasa di Kanada, beliau turut bertemu dengan ramai cendekiawan hebat seperti Sir Hamilton Alexander Roskeen Gibb, Fazlur Rahman dan Sayyed Hussin Nasr. Al-Attas mendapat Master dengan pengkhususan dalam falsafah Islam dengan tesisnya berkenaan moyangnya, Al-Raniri yang bertajuk ‘Raniri and the Wujudiyyah of the 17th Century Acheh’. Kemudian, beliau menyambung lagi pengajian di Sekolah Kajian Orient dan Afrika, Universiti London di mana beliau diberi peluang bekerja dengan Dr Martin Lings dan Profesor A.J Arberry dari Universiti Cambridge. Semasa di sini, tesis Al-Attas menjadikan soal mistik berkenaan seorang lagi ahli sufi pada zaman Kesultanan Acheh, Hamzah Fansuri.

Selepas berkelana lama di luar negara, beliau kembali semula ke Malaysia dan dilantik sebagai Ketua Bahagian Kesusasteraan, Jabatan Pengajian Melayu, Universiti Malaya di Kuala Lumpur pada tahun 1965. Tiga tahun selepas itu, Al-Attas diberi kepercayaan sebagai Dekan Fakulti Kesenian dari tahun 1968 hingga 1970. Antara reformasi yang dilakukannya sebagai dekan ialah mahukan setiap bahagian fakulti bekerjasama dan berunding untuk merancang dan menyusun aktiviti akademik pelajar, bukannya bersifat bebas seperti yang diamalkan sebelum ini.

Al-Attas kemudian berhijrah ke Universiti Kebangsaan Malaysia di Bangi dan dilantik sebagai Ketua Jabatan Bahasa dan Kesusasteraan Melayu sebelum sekali lagi dilantik sebagai Dekan Fakulti Kesenian. Di sini, beliau memperjuangkan penggunaan Bahasa Melayu sebagai bahasa pengajaran di peringkat universiti dan turut mencadangkan kaedah integrasi pengajian bahasa, kesusasteraan dan budaya Melayu supaya sebarang kajian terhadap peranan dan pengaruh Islam terhadap bahasa dan budaya dapat dilakukan dengan jelas. Untuk merealisasikan visi tersebut, Al-Attas mengasaskan Institut Bahasa, Kebudayaan dan Kesusasteraan Melayu (IBKKM) pada tahun 1973.

Bagi yang mengikuti perjalanan beliau dalam dunia akademik, antara jihadnya ialah mendaulatkan proses islamisasi ilmu. Al-Attas tidak keseorangan dalam perjuangan ini kerana beliau turut disokong oleh Allahyarham Dr Ismail Raji Al-Faruqi dan Fazlur Rahman. Isu ini diperjuangkan kerana isu akademik yang tercetus melibatkan pertembungan ilmu barat dengan pandangan dunia Islam. Mereka berpandangan isu ini berlaku berikutan timbulnya unsur dualisme (dua perkara berjalan seiring tetapi tidak serasi), dikotomi (dua kelompok yang saling bertentangan) sekularisme (pemisahan urusan agama dengan urusan duniawi) dalam soal pendidikan ummah. Perkara ini merupakan satu isu yang meresahkan dan perlu dipulihkan dengan segera. Al-Attas menulis dalam bukunya, ‘Aims and Objective of Islamic Education’, “Proses islamisasi ilmu perlu dibuat kerana ilmu yang disebarkan ke seluruh dunia hari ini bukanlah ilmu yang benar tetapi telah disalut dan dipengaruhi oleh sifat dan peribadi budaya Barat.

Para cendekiawan yang berkongsi idea yang sama dengan Al-Attas turut berpandangan sistem pendidikan moden yang dibelajari umat Islam hari ini bersifat ciplak kerana meniru sifat pendidikan barat yang dianggap lebih moden. Bagaimanapun, ia dilihat gagal menyaingi kreativiti dan kehebatan tamadun barat. Menurut mereka, perkara ini berlaku disebabkan umat Islam tidak mahu membangunkan wawasan mereka terhadap diri, dunia dan realiti yang bersifat unik dan terlalu mengikut acuan barat. Buktinya boleh dilihat melalui sikap orang Islam yang menyambung pengajian di universiti atas angin. Mereka belajar atas sebab material dan kepentingan diri sendiri, bukannya atas sebab motivasi iaitu membangunkan ummah. Selain itu, mereka dilihat gagal mencontohi keperibadian ilmuan-ilmuan Islam terdahulu seperti Al-Biruni, Al-Kindi, Al-Farabi dan Ibnu Khaldun semasa mempelajari ilmu-ilmu tamadun lain. Mereka juga mempelajari pelbagai disiplin ilmu dari pelbagai tamadun seperti Yunani, Rom dan India tetapi mereka tidak menerima secara bulat-bulat teori yang dibangkitkan. Sebaliknya, mereka berusaha menjernihkan dan mengislamisasikan ilmu tersebut agar selari dengan kehendak syarak.

Para cendekiawan terdahulu menggunakan pendekatan iman terhadap mana-mana ilmu pengetahuan asing. Atas sebab itulah, mereka berjaya membina tamadun besar sehingga membawa kepada Zaman Keemasan Islam. Dan inilah yang membezakan mereka dengan generasi Muslim pada zaman moden hari ini. Ini kerana generasi Muslim hari ini lupa menggunakan iman sebagai kompas dalam mendampingi ilmu-ilmu asing sehingga mereka menyeleweng dari prinsip syarak. Dan ini menyebabkan Allahyarham Dr Ismail berpandangan orang Islam yang pergi ke barat seperti peminta sedekah yang rakus keinginan makannya. Ini kerana barat tidak akan memberikan umat Islam kunci dan akses kepada ilmu pengetahuan dan kuasa. Sekiranya mereka memberi akses kepada perkara sedemikian, sudah pasti umat Islam tidak akan bergantung lagi kepada barat, satu perkara yang amat dibimbangi barat.

Bukan sekali dua isu ini dibangkitkan dalam pelbagai persidangan antarabangsa. Misalnya di Makkah, Arab Saudi, Al-Attas membentangkan kertas kerjanya bertajuk Preliminary Thoughts on The Nature of Knowledge and The Definition and Aims of Education semasa Persidangan Dunia Pertama mengenai Pendidikan Islam pada tahun 1977. Sementara di Malaysia pula, beliau menubuhkan Pusat Pemikiran Islam dan Ketamadunan Antarabangsa (ISTAC) untuk memperjuangkan islamisasi ilmu di bumi bertuah ini. Melalui ISTAC, institusi ini diharap menjadi pusat perbincangan ilmiah antara cendekiawan dan pakar akademik yang mahu melakukan transformasi yang lebih baik terhadap sistem pendidikan Malaysia.

Melihat kepada pencapaian dan sumbangan beliau terhadap dunia akademik, tidak hairanlah ramai pihak memberi pengiktirafan kepadanya. Pada tahun 1993, Pengerusi ISTAC dan Presiden Universiti Islam Antarabangsa Malaysia (UIAM) merangkap Timbalan Perdana Menteri ketika itu, Datuk Seri Anwar Ibrahim menganugerahkan Al-Attas penyandang pertama Kursi Pemikiran Islam Abu Hamid Al-Ghazali di ISTAC. Setahun selepas itu, Almarhum Raja Hussein dari Jordan menjadikan beliau ahli Akademi Diraja Jordan. Pada tahun 1995, Universiti Khartoum, Sudan menanugerahkan ijazah kehormat dalam bidang kesusasteraan kepada Al-Attas sebagai pengiktirafan dan jasanya terhadap falsafah dan pemikiran Islam. Dan pada tahun 2012, beliau merupakan antara penerima Anugerah Merdeka pada tahun tersebut.

Sumbangan Al-Attas terhadap dunia akademik terutama perjuangannya memperjuangkan islamisasi ilmu amat besar. Walaupun idea beliau ini kurang mendapat sambutan dalam kalangan sesetengah pihak, itu tidak menjadikannya berputus asa. Malah sebaliknya, usaha tersebut terus diperjuangkan sehingga ke hari ini.

SUMBER

Basirah, Alia. (2017). Tazkirah.net. Syed Muhammad Naquib Al-Attas: Pelopor Perjuangan Islamisasi Ilmu. https://tazkirah.net/syed-muhammad-naquib-al-attas-pelopor-perjuangan-islamisasi-ilmu/

Nota kaki: Al-Attas sebagai rujukan kepada Tan Sri Profesor Dr Syed Muhammad Naquib Al-Attas.


Mamluk: Hamba Yang Menjadi Raja

“Seorang raja tidak dilahirkan, seorang raja diangkat rakyatnya.” — Liu Bang (Maharaja Gaozu), pengasas Empayar / Dinasti Han

Maksud Liu Bang adalah, seseorang itu tidak semestinya menjadi raja hanya kerana dia dilahirkan dari benih seorang raja, tanpa sokongan rakyat, raja tetap akan jatuh jua. Oleh itu rakyat tetap jadi keutamaan dalam apa jua sistem pemerintahan sekali pun.

Sepanjang manusia membina ketamadunan melalui peradaban bangsa masing-masing, pernahkah korang terfikir, siapakah sebenarnya maharaja, kaisar, sultan, khan, atau raja-raja yang terkenal dan berkuasa sebagai pemerintah sebelum mereka menjadi raja? Dan bagaimana mereka semua ini boleh menjadi raja? dari mana asal usul mereka?

Korang tahu tak, sebenarnya ada ramai raja-raja yang sebelum menjadi raja, mereka juga adalah rakyat biasa macam kita, bahkan ada di antaranya datang daripada keturunan hamba atau petani.

Namun untuk artikel ini aku hanya akan fokuskan kepada satu nama yang agak popular dalam dunia Islam kerana mereka pernah mengalahkan dan menghentikan kemaraan tent3ra Empayar Mongol dalam Pertempvran Ayn Jalut, tidak lain dan tidak bukan, Mamluk!

Baik, sebelum aku bincangkan tentang asal usul pemerintahan Kesultanan Mamluk yang terkenal di Mesir dan datang dari keturunan hamba sebaris dengan raja lain seperti Liu Bang, Zhu Yuanzhang, Nader Shah, Toghrul Bey, kita kena faham dulu bagaimana seorang raja menjadi raja.

Ada berbagai cara yang boleh digunakan, yang penting korang wajib berkuasa dan berpengaruh besar. Kalau korang nak jadi raja lah. Kerana itu pada zaman dahulu, di mana-mana tempat, orang yang paling berkuasa adalah orang yang merupakan penghuni atau ketua di sebuah rumah yang paling berkuasa dan berpengaruh.

Maka muncullah istilah ‘rumah’ (house) yang mewakili status seseorang, ia juga kadang-kala dirujuk sebagai ‘klan’ (clan) tetapi konteks Klan ni lebih besar kerana turut melibatkan orang luar. Setelah sebuah rumah ni semakin besar dan berkuasa, maka ketua rumah itu perlu menubuhkan kerajaannya sendiri untuk memerintah negara, dari situ muncullah istilah ‘dinasti’ yang jauh ebih besar.

Berikut adalah beberapa kaedah lain yang diamalkan oleh masyarakat terdahulu untuk menjadi raja. Semua kaedah yang aku lampirkan ini adalah kaedah yang masih sah dan boleh diamalkan pada hari ini. Tidak ada istilah “tak ada d4rah keturunan diraja tak layak memerintah”.

Istilah itu hanya terpakai semasa dinasti si fulan berkuasa saja, setelah sebuah dinasti dijatuhkan, mereka bukan lagi berketurunan diraja, maka sebuah dinasti yang baharu akan ditubuhkan untuk memerintah.

Kadang-kadang ada juga kaedah yang boleh menjadikan sebuah kerajaan itu adalah kerajaan gabungan, yang biasanya berlaku melalui pewaris / garis keturunan yang akan memainkan peranan. Kaedah ini mudah berlaku tanpa sedar melalui perkahwinan.

William the Conqu3ror, misalnya, mendakwa dia dilantik oleh King Edward, the Confessor. Harold Godwinson juga mendakwa dia dilantik dan para baron mengakuinya sebagai raja. William kemudian menyer4ng dan mengalahkan Harold di luar Hastings dan dinobatkan sebagai raja.

Di England, setiap raja dan ratu selepas King William adalah keturunan langsung darinya, tetapi masih tetap berlaku penaklvkan. Stephen, Henry IV, Edward IV, Henry VII, semua ini hanya sebahagian daripada nama yang di mana kesemuanya mengambil takhta secara paksa tetapi berasal dari garis keturunan diraja yang sama.

James VI of Scotland menjadi James I of England dengan menaiki carta turunan keluarga dan turun kembali memandangkan Elizabeth I tidak mempunyai anak, tidak ada adik beradik yang masih hidup, dan tidak ada anak saudara dari adik beradik itu. Dalam kes ini, mereka perlu kembali kepada datuknya, Henry VII, kemudian turun melalui puteri sulungnya Margaret dan sampai kepada James.

Raja-raja terawal di Eropah Abad Pertengahan, adalah dinaikkan secara deklarasi. Raja Frank yang pertama, Raja Wessex yang pertama, dan lain-lain lagi, mereka semua menyatukan rakyat, menyatukan kuasa dan diisytiharkan atau mengisytiharkan diri sebagai raja.

Napoleon mengisytiharkan dirinya sebagai Maharaja setelah mengambil alih kuasa Konsulat. Begitu juga dengan anak saudaranya, Napoleon III, yang mengisytiharkan dirinya sebagai Maharaja setelah empat tahun dipilih sebagai Presiden Republik Kedua.

Contoh kuasa melalui perkahwinan pula adalah Catherine the Great of Russia. Dia mengahwini Peter III, cucu Peter the Great. Apabila suaminya menjadi Tsar Peter III, dia menjadi ratu permaisuri.

Tetapi enam bulan kemudian dia bersekongkol dengan musuh untuk menggulingkan suaminya, berlakulah kudeta hingga membvnuh Tsar Peter III, dan Catherine menjadi satu-satunya Ratu Permaisuri yang memerintah tanpa memiliki d4rah keturunan Dinasti Romanov.

Namun, Paul I, anaknya, menggantikannya setelah dia meninggal dunia, maka d4rah keturunan Dinasti Romanov sekali lagi menduduki takhta. Nampak tak? Sampai tahap macam tu pun masih dikira memerintah secara sah, kau pula masih sibuk mempertikaikan keabsahan atau status kelayakan Kesultanan Johor hari ini hanya kerana mereka datang daripada rumah Temenggung.

Pada zaman sekarang, kebanyakan sistem pewarisan takhta masih mengekalkan tradisi bakal raja adalah pewaris lelaki terdekat dengan raja atau permaisuri sebelumnya. Tetapi peraturan tersebut boleh menjadi peraturan tambahan. Di Britain, korang kena memiliki latarbelakang agama yang tepat seperti Anglican untuk England dan juga Gereja Scotland di sebelah utara sempadan.

Dalam situasi yang berbeza mengikut tradisi, kadang kala raja akan ‘mencalonkan’ para pewaris mereka. Pada zaman dahulu, adik beradik samada kandung atau berlainan ibu akan bertanding merebut takhta yang ditinggalkan bapa mereka melalui peper4ngan atau pembvnuhan, ini pernah berlaku semasa era Empayar Uthmaniyah dan masih berlaku dalam keluarga diraja Saudi di Arab. Kaedah ini merupakan salah satu daripada bentuk penaklvkan tetapi secara dalaman dan susurgalur dinasti tetap dikekalkan.

Terdapat banyak contoh yang boleh kita kemuka dan bincangkan, seperti Qutb-ud-din Aybak, beliau asalnya hanyalah seorang hamba semasa era Dinasti Ghurid, kemudian dia mendirikan dinasti Mamluk dan menjadi Sultan Delhi.

Atau Malik Ambar, seorang hamba Abyss yang dijual oleh bapanya pada usia lapan tahun, menjadi pemerintah de facto Kesultanan Ahmednagar dan bertanggungjawab dalam pembinaan kubu Murad Janjira.

Pemerintah dari keturunan hamba sebenarnya lebih biasa daripada perkara biasa seperti apa yang kita fikirkan. Ia adalah tradisi kuno, bahkan lebih kuno lagi, misalnya Sargon of Akkad – maharaja Akkadia, yang pada asalnya adalah seorang tukang kebun dan kemudian menjadi pelayan yang menghidangkan minuman di istana Ur-Zababa Kish pada sekitar 4,300 tahun yang lalu, tetapi akhirnya dia menjadi penaklvk dan pemerintah terhebat pada zamannya.

Kisahnya mungkin bercampur aduk antara fakta sejarah dengan mitologi, tetapi ini adalah contoh terawal dari bagaimana dia bermula dari ‘sehelai kain buruk’ hingga mecipta kekayaan demi kekayaan, dan kisah yang Sargon sendiri ciptakan ini tidak pernah disebar oleh dirinya sendiri.

Dari seorang pekebun, akhirnya namanya sendiri dijadikan sebagai sebuah gelaran untuk menentukan status seseorang selepas itu sebagai “raja yang sah” – sesuatu yang tidak perlu diingatkan. Bahkan, maharaja Assyria selepas itu masih kekal menggunakan namanya lebih dari seribu tahun kemudian. Sargon benar-benar salah seorang raja pemula sejarah.

Mungkin ada sedikit cerita sampingan yang tidak kita ketahui.  Lugal-zage-si – raja yang di mana Sargon berkhidmat untuknya sebagai tukang kebun dan pelayan pada usia mudanya – juga menggambarkan dirinya seperti “hamba yang dibesarkan oleh Ningirim. (Dewi)”

Tidak pasti bagaimana kita harus membaca maksudnya, mungkin cerita Sargon adalah versi rosak dari beberapa kaedah konvensional untuk membicarakan tentang pemerintahan yang tidak kita fahami – tetapi secara lebih seimbang (terutamanya bila terdapat begitu banyak protes tentang nama diraja Sargon). Aku menganggap ini merupakan satu kes rampasan kuasa istana oleh hamba yang kebetulan berada di tempat dan waktu yang tepat.

Apa yang tidak jelas dan mengelirukan orang lain adalah, seseorang boleh menjadi hamba yang boleh berada dekat dengan pusat utama kekuasaan yang sebenarnya berbanding para birokrat istana atau bangsawan lain yang lebih merdeka di luar tembok istana, kenapa mesti hamba?

Kenapa hamba digambarkan dengan begitu sempvrna dalam seluruh catatan sejarah negeri yang dikuasai oleh anggota berstatus hamba tent3ra, terutamanya dalam Dunia Islam. Mereka ini secara umumnya dikenali sebagai Mamluk atau Ghilman, dan merangkumi beberapa pusat pemerintahan dari Mesir, Parsi, Asia Tengah, India dan Mesopotamia.

Perlu difahami, semenjak kemunculan Islam, konteks pemahaman tentang istilah ‘hamba’ dalam Dunia Islam adalah sangat berbeza dengan ‘hamba’ menurut pemahaman dunia lain. Ia tidak semestinya perlu mengisahkan tentang keperitan peribadi mengatasi kesulitan. Gaya pemikiran orang barat tidak ada cara yang sesuai untuk menggambarkan keadaan sebenar seorang hamba tent3ra dalam masyarakat ini, tetapi dalam Dunia Islam, ‘hamba’ tidak sama seperti yang selalu orang fikirkan.

Hambakah Seorang Mamluk?

Seorang Mamluk atau Ghulam/Ghilman adalah jelas lagi benar merupakan golongan atau individu kelas hamba yang dimiliki seorang penguasa, jadi mereka tidak merdeka, dalam erti yang lain, mereka tidak boleh memiliki cita-cita tersendiri atau memegang gelaran bangsawan.

Tetapi, mereka hampir sama seperti Sargon semasa muda, golongan Mamluk ini kedudukan mereka lebih dekat dengan pusat kekuasaan berbanding kebanyakan para bangsawan yang bebas merdeka pada waktu dan tempat yang sama. Ini adalah gabungan unik nilai kebebasan dan hak istimewa.

Kadang-kala agak menarik juga bila kita membandingkan Mamluk dengan wanita-wanita seperti geisha di Jepun atau gisaeng Korea, atau haseki sultan Empayar Uthmaniyah kerana mereka secara teknikalnya dianggap sebagai wanita yang ‘menghiburkan’ bangsawan, namun di sebaliknya, mereka boleh memiliki status yang sangat tinggi dalam masyarakat. Walaubagaimana pun, tidak ada geisha yang pernah menjadi Maharaja Jepun.

Aku juga mendapati konsep hamba tent3ra dalam Islam sering dikelirukan oleh segelintir pihak terutamanya oleh orang dari dunia Barat. Di dunia Barat, apabila seseorang menyebut tentang perhambaan, apa yang mereka akan fikirkan adalah, – perhambaan merupakan suatu sistem di mana hamba tidak akan diperlakukan sebagai manusia seadanya, hamba boleh dibeli dan dijual sebagai harta benda, dan biasanya mereka diguna untuk pekerjaan yang berat dalam keadaan yang kotor.

Oleh itu, apabila seseorang bercakap mengenai Mamluk, Janissari, atau Ghilman, mereka pasti akan berhenti dan berfikir, “Kejap, macam mana seorang hamba boleh menggunakan pengaruh dan kuasa? Kenapa seorang Raja boleh percayakan mereka dengan membekalkan mereka senj4ta? Bagaimana sebuah pasukan tent3ra elit boleh diwujudkan dari anggota tent3ra yang diperhambakan?”

Baiklah, ini adalah beberapa penjelasan tetapi apabila korang mula mencari jawapan, korang akan faham bahawa sejak dahulu lagi tamadun Islam telah mengamalkan budaya politik yang sangat pintar untuk berada dalam lingkungan politik kekuasaan dunia lama. Ini baru kepintaran politik namanya tuan-tuan semua.

Sekarang, bayangkan bahawa korang adalah seorang raja atau sultan di Dunia Islam. Seperti kebanyakan raja yang lain di seluruh dunia, kekuasaan korang tidak mutlak – tanah yang kau kuasai adalah hasil pegangan milik bangsawan semi-feudal, dengan memiliki begitu ramai emir (gabenor) di setiap wilayah, bey, dan raja-raja dari negeri yang lebih lemah sentiasa membayar ufti penghormatan kepada korang selaku raja yang paling unggul.

Dah tentulah korang adalah raja yang paling unggul di antara semua raja, tapi korang kena ingat, kesetiaan mereka tidak menentu dan sentiasa berubah. Sebagai Sultan yang gagah perkasa, kau takkan hanya nak sentiasa bergantung pada sokongan para bangsawan yang sentiasa rapuh itu untuk mengekalkan kuasa kau kan? Boleh ke kau harapkan bangsawan-bangsawan ini? Tak boleh, kau memerlukan sokongan asas yang wajib ada kekuatan, dan wajib ada kesetiaan. Di mana kau nak cari kuasa macam ni?

Kau memerlukan satu angkatan tent3ra yang setia dan sentiasa menjalin hubungan yang langsung dengan diri kau sendiri, jangan sesekali membiarkan orang lain seperti emir atau mana-mana bangsawan kaya merekrut mereka sendiri, dan kau memerlukan satu pentadbiran kukuh yang mematuhi perintah dan kehendak korang tanpa sebarang ikatan dengan struktur kuasa yang mapan dan mungkin memerlukan amalan nepotisme dilaksanakan.

Sepanjang sejarah, para pemerintah dalam posisi seperti itu pasti akan sering cenderung memberi keutamaan terhadap orang asing. Mengimport pakar asing ke dalam struktur pemerintahan sendiri adalah tradisi beraja yang sudah lama diamalkan, inilah tradisi yang mewujudkan asas kuasa yang saling menyokong.

Kau sebagai raja akan sentiasa memihak kepada pegawai kau yang merupakan orang asing, kerana mereka lah yang telah membentuk pengkalan atau asas kekuasaan kau – yang penting mereka akan tetap setia, kerana kepentingan mereka pasti akan terikat kepada tahap keselamatan serta kesejahteraan kau.

Sebagai orang asing, mereka tidak akan mendapat sokongan orang tempatan dan sememangnya akan dibenci oleh struktur kuasa yang mapan. Sifirnya mudah saja, iaitu, kalau kau jatuh, maknanya mereka juga akan jatuh, dan oleh itu, kesejahteraan dan keselamatan kau sebagai raja akan menjadi kepentingan paling utama bagi mereka untuk memastikan kau tetap kuat dan berkuasa, dan mereka kekal selesa.

Pendahulu kepada sistem Mamluk adalah Ghilman: kelas ketent3raan baru yang diperkenalkan kepada dunia Islam oleh bakal Khalifah Abbasiyah, Al-Mu’tasim, tetapi ketika itu dia belum menjadi khalifah atau memegang gelaran itu. Al-Mu’tasim menginovasikan idea awam dari bangsawan asing yang diimport ke tahap yang baru – dia mula membeli hamba berbangsa Turki (juga beberapa orang Kaukasia dan Iran) dari pasar hamba, dan mula melatih mereka sebagai askar kecil tetapi pasukan elit yang bergaji. Pasukan ini juga dianggotai oleh tent3ra asing, sukarelawan dan orang yang merdeka.

Ia berfungsi sebagai sistem yang saling menguntungkan bagi semua pihak yang terlibat. Para hamba mendapat kehidupan yang jauh lebih bahagia dan makmur dengan prospek kemajuan berbanding pengalaman yang mereka lalui sebelum Al-Mu’tasim membeli mereka, pelik kan? Kenapa menghabiskan harta untuk hamba sedangkan para bangsawan dan panglima yang lain sedang berlumba-lumba untuk memiliki angkatan tent3ra yang merdeka mempunyai prestij dan peluang untuk maju dan menang.

Akan tetapi, walaupun Al-Mu’tasim hanya memiliki tent3ra yang kecil dan tidak merdeka, namun mereka adalah hamba yang sangat berdisiplin, mereka adalah tent3ra yang sangat setia kerana mereka tahu dan faham dengan jelas bahawa keuntungan dan nasib baik mereka hanya akan kekal berterusan selagi mereka bergantung kepada Al-Mu’tasim.

Sama ada Ghilman ini pada asalnya adalah askar hamba, merdeka sepenuhnya, atau wujud sebagai suatu entiti di antaranya adalah tidak diketahui. Tetapi walau apa pun jua mereka ini, pasukan tent3ra peribadi Al-Mu’tasim yang kecil tetapi elit ini tetap berjasa dalam memberi kemenangan takhta kepada Al-Mu’asim. Keberkesanan dalam kebergantungan terhadap tent3ra profesional yang direkrut, samada sebagai hamba atau individu yang merdeka telah membuktikan keupayaan mereka dalam setiap peper4ngan, maka sejak itu, konsep yang digunakan Ghilman tersebar di dunia Islam.

Mamluk pula muncul sebagai struktur yang leih standard dan teratur secara penuh dalam penubuhan awalnya yang merupakan kesinambungan dari kumpulan Ghilman. Perjalanan awal mereka bermula, bergantung pada siapa yang korang nak tahu, baik dari penerus legasi Bani Abbasiyah seperti Al-Muwaffaq, atau Dinasti Syiah Fatimiyyah di Mesir.

Rekrut yang dipilih adalah golongan hamba lelaki yang muda, kebanyakannya dari populasi yang suka berper4ng seperti orang Turki (biasanya dari kelompok Cuman dan Kipchak) dan orang Georgia sangat digemari sebagai pilihan, tetapi orang Armenia, Koptik, dan bahkan orang Sudan amat jarang sekali ditemui.

Hamba-hamba lelaki ini kemudian akan dibesarkan sebagai anggota tent3ra yang berdedikasi tinggi, biasanya ditempatkan di berek yang terpencil dengan tempat latihan dan interaksi yang tidak luas dengan dunia luar, serta disiplin yang ketat. Setelah mereka menamatkan latihan, seorang Mamluk akan berada dalam satu situasi yang aneh di mana mereka atau kita tidak tahu adakah mereka sebenarnya telah merdeka atau masih lagi diperhambakan?

Jawapannya tiada beza kerana walaupun mereka masih lagi seorang hamba, mereka bukanlah hamba yang biasa-biasa, bahkan status mereka yang berprestij tinggi, hasil pendapatan dan pengaruh yang mereka miliki membuatkan pasukan tent3ra elit ini sentiasa dicemburui oleh ramai orang yang jauh lebih berkedudukan dan merdeka berbanding Mamluk sendiri.

Hasilnya, tertubuhlah satu pasukan tent3ra yang amat berdisiplin, terlatih, dan setia kepada pemilik / penaunh mereka dalam prospek kemajuan dan perlindungan dari struktur kuasa tempatan yang tidak menyukai mereka sebagai orang asing dan mendambakan kedudukan mereka, dan setia kepada sesama Mamluk berdasarkan semangat berpasukan mereka yang terkenal.

Peranan Dan Sumbangan

Bukanlah satu perkara yang mengejutkan sekiranya Mamluk berupaya menjadi pemain utama dalam beberapa peristiwa bersejarah yang penting. Contohnya pada tahun 1249, raja Perancis Louis IX melancarkan Per4ng Salib menentang €unia Islam. Dia mendarat di Damietta, Mesir, dan pada dasarnya tersesat arah di Sungai Nil selama beberapa bulan, hinggalah dia memutuskan untuk mengepvng kota Al-Mansoura.

Namun, bukan setakat gagal merebut kota itu, tent3ra Salib akhirnya kehabisan bekalan dan kebvluran. Pada saat ini, tent3ra Mamluk yang berkhidmat untuk Dinasti Ayyubi dengan bergayanya mengambil kesempatan menghapvskan t3ntera Louis yang lemah itu dengan sekali sapu saja tidak lama kemudian dalam Pertempvran Fariskur pada 6 April 1250. Mereka berjaya mengejar dan menahan raja Perancis sebagai tawanan, dan menuntut bayaran yang lumayan sebagai tukaran untuk menebus raja musvh mereka itu.

Salah seorang panglima Ayyubi berketurunan Mamluk-Kipchak semasa pertempuran ini bernama Baibar, dan ini adalah kemenangan utama yang pertama dirinya selaku seorang panglima t3ntera.

Bagi kaum kerabat Dinasti Ayyubi, as-Salih Ayyub adalah sultan yang terakhir dinasti ini yang memerintah Mesir dan Syria secara mutlak. Penggantinya, al-Muazzam Turanshah hanya memerintah untuk jangka waktu yang singkat, dan dibvnuh oleh kaum Mamluk. Baibar dianggap sebagai pelopor kepada salah satu dinasti Mamluk iaitu Dinasti Bahri.

Dengan itu Dinasti Ayyubi dikira telah digulingkan di Mesir, maka Mamluk menggantikan mereka untuk berkuasa. Sultan Mamluk yang pertama adalah Aybak, yang pernah berk0nflik dengan Baibar sehingga dia terpaksa melarikan diri ke Syria, di mana dia bersembunyi di sana selama beberapa tahun.

Satu dekad kemudian, Mamluk menghadapi musvh yang baru.  Pada 3 September 1260, mereka berjaya menyekat kemaraan dan menewaskan tent3ra Mongol dari cabang Ilkhanat dalam Pertempvran Ayn Jalut. Ini adalah kekalahan yang jarang berlaku dan agak sukar diterima oleh Empayar Mongol serta menjadi penanda sebagai penghujung sempadan barat daya penaklvkan Mongol.

Sebilangan pakar berpendapat bahawa Mamluk telah menyelamatkan Dunia Islam daripada dij4rah Mongol di Ayn Jalut, ditambah lagi dengan fakta bahawa semenjak itu semakin ramai orang Mongol dari Ilkhanat yang memeluk Islam.

Namun, tidak ramai yang tahu bahawa dalam pertempvran tersebut, Mamluk turut bekerjasama dengan tent3ra Salib, dua mvsuh tradisi sanggup menghentikan sementara persengketaan mereka demi menghapvskan ancaman yang jauh lebih besar terhadap mereka.

Mendaki Hirearki Kuasa

Walaupun Mamluk dan sebahagian besar Ghilman secara teknikalnya adalah golongan hamba dan tunduk pada kehendak raja mereka, secara praktiknya mereka menjalani kehidupan seperti bangsawan, dan memegang prestij dan kekuatan untuk bersaing.

Ini bererti, mereka mencipta satu lagi struktur kuasa di mana mereka pula akan dianggap sebagai ‘raja’ oleh orang bawahan mereka yang dipercayai, bermakna, mereka akan dihargai oleh hamba sebenar, (hamba kepada hamba) dan asas solidariti yang saling menyokong di antara tent3ra hamba berbangsa asing dengan penaung mereka secara teknikalnya menjadi amalan yang sentiasa dipegang oleh mana-mana kerajaan pemerintahan Islam.

Secara teori, sistem ini kelihatan tidak sempurna. Walaupun mereka adalah hamba, namun pada suatu tahap, mereka boleh meningkat maju hingga tidak ada lagi orang yang menganggap mereka sebagai hamba tradisional. Tent3ra hamba boleh juga wujud di luar struktur kekuasaan sedia ada, dan setia kepada pemilik mereka yang menjadi punca dari mana mereka memperoleh kuasa, dan berkhidmat dengan penuh disiplin dan kesetiaan tinggi.

Sebagai balasannya, pemilik mereka akan melindungi hak istimewa mereka, kedudukan mereka yang berprestij, dan memberi penghargaan kepada mereka dalam bentuk kenaikan pangkat. Ia terbukti dalam sejarah di mana seorang askar hamba akhirnya akan bangkit sebagai seorang emir atau wazir.

Oleh kerana tent3ra hamba ini biasanya dibesarkan di berek yang jauh dari kampung halaman mereka dan bahkan terpisah dari keluarga etnik asal mereka. Oleh itu, mereka tidak mempunyai keluarga atau dipisahkan mengikut keturunan yang boleh mencipta jurang persaingan sesama anggota pasukan tentera mereka.

Namun, ‘kesatuan dan kesetiaan’ tidak semestinya mewakili perkara yang baik, adakalanya solidariti yang kuat di dalam rejimen tentera Mamluk memungkinkan mereka untuk bersatu dan menjatuhkan pemerintah mereka sendiri, dan sebagai gantinya mereka sendiri akan melantik salah seorang dari hamba menjadi sultan.

Masalah Dan Kelemahan

Masalah utama dalam mewujudkan pasukan tent3ra hamba asing adalah, apabila korang membiarkan organisasi begini wujud sebegitu lama, ada risiko yang besar bahawa apa yang kau tubuhkan ini akhirnya hanya akan melahirkan pemain kuasa yang lain, pemain yang kini mempunyai segala kekuatan ketent3raan dan pentadbiran serta prestij yang mereka pernah gunakan untuk menjaga kesinambungan dinasti korang kekal bertakhta sebelum itu.

Pemain yang memerintah ini akan memiliki organisasi ketent3raan terhebat di sekitar korang, dan dia ada satu pasukan yang sangat setia pada kesatuannya sendiri hasil dari semangat solidariti berpasukan yang diamalkan.

Dan dengan demikian, seiring berjalannya waktu, di kebanyakan tempat, Mamluk, Ghilman dan tent3ra hamba yang lain mula-mula sekali akan menjadi satu entiti yang berperanan sebagai kingmaker, dan lama kelamaan, mereka akhirnya akan mengambil alih kuasa lalu mereka sendiri menjadi raja. Di Mesir, seorang Emir bernama Aybak hanyalah berasal dari seorang hamba Mamluk berketurunan Kipchak.

Aybak mengambil alih kuasa pada tahun 1250 dengan sokongan tent3ra Mamluk dan dia menikahi janda Sultan Mesir yang telah meninggal dunia semasa memer4ngi tent3ra Salib, beliau mengasaskan pemerintahan kaum Mamluk ke atas Mesir yang berlangsung hingga tahun 1517, nama gelaran beliau semasa memulakan pemerintahannya adalah al-Malik al-Mu’izz Izz al-Din Aybak al-Jawshangir al-Turkmani al-Salihir. Kesultanan Mamluk meneruskan kesinambungannya sehingga tahun 1517.

Namun, walaupun wujud cubaan mengembalikan era kegemilangan dan legasi Mamluk, takdir telah tersurat, mereka masuk campur dan berkonfik dalam hal ehwal dalaman Uthmaniyah sehinggalah mereka jatuh sepenuhnya pada tahun 1520 akibat diser4ng dan dikalahkan oleh tent3ra Empayar Uthmaniyah yang bertindak melanggar selatan. Kemenangan Uthmaniyah itu adalah berkat kekuatan yang mereka kerahkan iaitu pasukan tent3ra elit Janisari di barisan hadapan melawan Mamluk – satu lagi kelas tent3ra hamba Dunia Islam.

RUJUKAN:

Shayyal, Jamal, Prof. of Islamic history, Tarikh Misr al-Islamiyah (History of Islamic Egypt), dar al-Maref, Cairo 1266.


Tokoh Yahudi Yang Dibenci Zionist

Lahir pada Disember 1953, Norman Finkelstein adalah anak kepada pasangan Yahudi yang terselamat dalam peristiwa Holocaust. Bapanya, Zacharias Finkelstein pernah berada di kem tahanan Auschwitz manakala ibunya, Maryla Husyt di kem Majdanek. Beliau menamatkan pengajian di Universiti Binghamton di New York, dan memperoleh ijazah doktor falsafah dalam bidang sains politik di Princeton. Finkelstein berpengalaman menjadi ahli fakulti di Kolej Brooklyn, Universiti Rutgers, Kolej Hunter, Universiti New York, dan yang terakhir, Universiti DePaul, dimana beliau telah dipecat dari beberapa jawatan atas pelbagai sebab terutamanya kecaman terhadap Israel.

Industri Holocaust

Finkelstein menegaskan bahawa sebenarnya Israel adalah pihak yang memulakan Perang Enam hari 1967 dan Perang Yom Kippur enam tahun kemudian. Melalui bukunya ‘The Holocaust Industry: Reflections on the Exploitation of Jewish Suffering’, beliau menyatakan bahawa orang Yahudi berminat mengenai Holocaust hanya selepas tahun 1967. Peristiwa tersebut digunakan sebagai propaganda untuk meraih wang pampasan. Tambahnya, Holocaust telah dieksploitasi untuk membenarkan pencabulan hak asasi manusia dan menghalalkan jenayah kemanusiaan oleh Israel. Akibat ‘keceluparan’nya, Finkelstein akhirnya dihalang masuk ke Israel pada 2008. Namun beliau tidak mempersoalkan halangan tersebut kerana tidak pernah menganggap Israel sebagai negara yang sah dan tidak wujud rasa nasionalisme di dalam dirinya.

Organisasi Yahudi yang mendapatkan pampasan bagi mangsa Holocaust didakwa sebagai pencuri. 95 peratus daripada wang tersebut digunakan untuk kepentingan mereka dan bukan kepada mangsa-mangsa yang terlibat. Jelas ia merupakan penghinaan terhadap penderitaan orang Yahudi yang menjadi mangsa dalam peristiwa tersebut. Dan berpunca dari perkara tersebutlah, Finkelstein berkata semua yang dilakukan dalam hidupnya, adalah merupakan satu usaha untuk mempertahankan nama baik ibu bapanya. Apa yang mereka alami menjadi sumber kemarahan moral beliau untuk menentang peperangan, perkauman dan ketidakadilan,

Finkelstein turut melancarkan peluru lisan dengan mendedahkan bahawa konflik semasa sebenarnya dicipta dengan rapi oleh kerajaan Israel, Amerika dan golongan Yahudi yang kaya. Baginya Zionis adalah Nazi dan mereka mengambil pelajaran baik daripada Nazi, iaitu percubaan untuk menghapuskan masyarakat Palestin di Israel dan wilayah yang diduduki. Yahudi Zionis diibaratkan secara dasarnya sebagai Nazi yang berjanggut dan bertopi hitam.

Sokongan Terhadap Hizbullah

Pada Mei 2007, Persatuan Pelajar-Pelajar Muslim, UC Irvine (MSU) telah menaja ucapan Finkelstein, di mana dalam ucapan tersebut beliau mendedahkan bahawa usaha keamanan banyak datang dari dunia Arab. Orang Arab menunjukkan kecenderungan yang luar biasa dalam mematuhi rundingan, namun pihak Israel yang banyak melanggar perjanjian rasmi mahupun tidak rasmi. Profesor ini yang mempunyai rancangan untuk mengajar di Turki, dengan yakin mengeluarkan kenyataan menyokong kumpulan Hizbullah, walaupun beliau tidak mempunyai sebarang kepentingan dengan mereka sebagai sebuah organisasi. Baginya setiap kejayaan Hizbullah adalah patut diraikan.

Pujian turut diberikan kepada kumpulan-kumpulan pro-Palestin dan penghormatan tertinggi kepada Perpaduan Pergerakan Antarabangsa (ISM). Sambil menceritakan kegembiraannya untuk bertemu dengan Hizbullah dan mengekalkan solidariti dengan mereka, tegasnya, rakyat mempunyai hak untuk mempertahankan negara dari penceroboh. Amerika Syarikat dan Israel tidak akan bertolak ansur dengan sebarang kebangkitan di dunia Arab dan mereka sudah bertekad, untuk meletakkan orang-orang Arab di dalam keadaan seolah ‘hamba’ dan akan memastikan mereka terus begitu.

Israel-Palestine: Harapan Masa Depan

Finkelstein berkata beliau percaya konflik Israel-Palestin hanya boleh diselesaikan jika ada kerjasama dari kedua-dua pihak terutamanya Israel. Beliau telah menerbitkan sebuah artikel mengenai bagaimana cara menyelesaikan konflik ini melalui Doktrin Anti-Keganasan oleh Mahatma Gandhi.

Finkelstein mencadangkan bahawa peluang permulaan terbaik Palestin untuk melawan kembali ialah tidak berjuang dengan cara sekarang kerana rakyat Palestin tidak mempunyai pilihan melakukan tentangan secara bersenjata. Satu-satunya taktik mereka untuk digunakan terhadap Israel yang dibelakangnya Amerika Syarikat, adalah dengan ‘pemberontakan sivil’ dan bukan melalui keganasan. Walaupun ia kedengaran begitu mudah dan mereka telah berada dalam konflik selama beberapa dekad, Tetapi hanya itu sahaja cara yang boleh dilakukan untuk mencapat keamanan. Bagaimanapun, ramai berpendapat adalah mustahil untuk melihat isu ini selesai. Beberapa anggota Pasukan Pertahanan Israel. berkata, mereka tidak mahu memberi rakyat Palestin tanah kerana mereka mahukan lebih dan tidak ingin melihat konflik tersebut diselesaikan.

Bercerita tentang harapan Yahudi, kata Finkelstein, negara Israel hari ini adalah tempat yang paling tidak selamat untuk Yahudi dalam dunia. Pembentukan negara tersebut bukanlah jawapan kepada semua permasalahan dan persoalan mereka, tetapi lebih kepada memburukkan keadaan apabila Yahudi yang tidak terlibat juga menerima tempias akibat kezaliman Israel. Sama seperti generasi muda Jerman yang perlu menanggung beban Nazisme, generasi Yahudi akan datang juga terpaksa menanggung kecaman dan kebencian dunia sebagai akibat kezaliman Israel terhadap rakyat Palestin. Beliau mengingatkan Zionis, “jika tidak mahu dituduh menjadi Nazi, mereka perlu berhenti bertindak seperti Nazi.”